Амриддин Бердимуродов. Топталган мерос (1990) - www.ziyouz.uz\nБош саҳифа МатбуотҚайта қуриш даври матбуотиАмриддин Бердимуродов. Топталган мерос (1990)\nАмриддин Бердимуродов. Топталган мерос (1990)\nҲар бир халқнинг тарихи унинг ўтмиши ҳақидаги муқаддас хотирадир. Шу боисдан маданиятнинг юксак поғонасига кўтарилган халқлар ўз тарихига, ёдгорликлар ва қўлёзмаларига меҳр-муҳаббат билан қарайдилар, авайлаб асрайдилар, доимо синчиклаб ўрганадилар. Негаким, уларнинг қадр-қимматини ҳар бир нарса билан ўлчаб бўлмайди.\nАрхеолог сифатида, халқимизнинг ўтмишини сўзловчи тирик гувоҳлар — осор-атиқаларнинг бугунги аҳволи мени қизиқтириб келади. Борларини ҳар ҳолда асраб-авайлаб келяпмиз. Лекин бир вақтлар олиб кетилганлар ҳозир қаерда? Уларга кимлар эгалик қиляпти? Уларни ўз юртига қайтариш мумкинми-йўқми? Масалан, Москва, Ленинград ва кўпгина чет элларга борган ватандошларимиз у томонлардаги музейларда сақланаётган энг сара, ноёб осор-атиқаларимизни кўриб ҳайрон қоладилар. Хўш, бу ёдгорликлар қандай қилиб ватандан айри тушди? Уларни бу ерлардан олиб кетишда кимларнинг ҳиссаси бор? Бу ишларни асосан кимлар амалга оширганлар?\nМен ана шу саволларга жавоб излаб, қуйидаги мулоҳазаларни ўртага ташламоқчиман. Келинг, гапни кўҳна Самарқанд осор-атиқаларидан бошлайлик. Маълумки, 1868 йилнинг 2 майида генерал-адъютант Фон Кауфман бошчилигидаги чор қўшинлари Самарқандни босиб олгач, чоризмнинг маъмурий тартиб-қоидаларини жорий этдилар. Бу ерга келган ҳарбийлар ва амалдорлар ўртасидаги қадимги буюмлар билан савдогарчилик қилиш авж олди. Харобалар, мақбара ва мадрасалардан хазина ахтарувчиларнинг бозори чаққон бўлди. Ўша пайтларда «Сын Отечества» журналининг князь Трубецкий ҳақида ёзган хабарига қулоқ тутинг: «Афросиёбни айланиб юрган полковник кечқурун ишдан қайтаётган мардикорларни учратди. Улар бир сўм эвазига, «омад учун» харобани қазишга рози бўлишди. Ярим соатдан сўнг мардикорлар ёнбошлаб, ўнг қўлига шернинг шаклини ушлаб турган аёл ҳайкалчасини топишди…» Бунақа «омад учун» хазина ахтарувчиларнинг сони кундан-кунга ошиб борарди.\nАфросиёбдаги тарихий буюмлар билан Петербургдаги амалдорлар ҳам қизиқиб қолишди. Шу сабабдан, Зарафшон округининг бошлиғи А. Абрамов, 1874 йилда майор Борзеновга, Афросиёбдан осор-атиқларни топиб Эрмитажга жўнатишни буйруқ берди.\nВ. Шишкиннинг ёзишича, 1883 йилда генерал-губернатор М. Черняевнинг буйруғи билан, подполковник В. Крестовский Афросиёбда қазиш ишларини бошлади. У топилмаларнинг бир қисмини Тошкентда қолдириб, энг ноёб, қимматбаҳоларини Петербургдаги Археологик комиссияга жўнатди.\nАфросиёбга ҳужум навбати, кейинроқ, Н. Веселовскийга келди. Уни илмий натижалардан кўра, кўпроқ қимматбаҳо буюмлар қизиқтирарди. Шунинг учун у, зўр бериб, қимматбаҳо топилдиқларни ахтарди. У тўплаган асл ёдгорликлар ҳозирда Самарқандда эмас, афсуски, Ленинградда сақланмоқда. 1894-95 йилларда Франциядан Самарқандга Шаффинжон деган кимса келиб Петербург Археологик комиссиясининг рухсати билан, Афросиёбда қазиш ишларини бошлайди. Афсуски, у ҳам олдинги «тадқиқотчилар»дан фарқ қилмади. Фақат ялтироқ, қимматбаҳо буюмларни зўр бериб ахтарган Шаффинжон, топилмаларнинг бир қисмини Археологик комиссияга жўнатиб, қолганларини Париждаги Осиё этнографияси музейга олиб кетди.\nШу ўринда Петербургдаги Археологик комиссиянинг ғаламислик фаолияти тўғрисида ҳам айтиб ўтиш лозим.\nБу ерга чор Россиянинг қарам ўлкаларидан катта миқдорда тарихий буюмлар келиб тушарди. Комиссиядагилар ўзларининг дидларига мос келмайдиган, фаҳм-фаросатлари етмайдиган турли хил ноёб тарихий ва қимматбаҳо буюмларни эритиб, подшо хазинасига бизнинг ҳам қатор осор-атиқаларимиз эритиб йўқ қилиб юборилган.\nҚадимий меросимиз шу тариқа топталиб, йўқотилиб, борлари эса мусофир буюмларга айланди. Уларнинг айримлари катта пуллар эвазига сотилган бўлса, айримларини олимларнинг ўзлари ташиб кетдилар. Масалан, 1895 йилда Н. Веселовский бошчилигидаги экспедиция аъзолари маҳаллий тўралар билан келишиб, Амир Темур мақбарасининг нафис безакли нақшинкор эшигини Петербургга олиб жўнадилар. Мақбаранинг ғарб томонидаги эшиги табақаси ҳам ўғирлаб сотилди. Ҳозирда у Лондондаги Виктория ва Альберт музейида сақланяпти.\nСамарқанднинг археологик ва меъморий ёдгорликларидан қимматбаҳо буюмларни ваҳшийларча қазиб олиб ёки қўпориб четга пуллаш асримиз бошларида ҳам кенг авж олди.\nМ. Массоннинг ёзишича, қуролли ўғрилар 1901 йили Улуғбек мадрасасидан қимматбаҳо тошни ўғирлаб четга пуллаганлар. 1903 йили, император Александр III нинг музейи учун, Амир Темур мақбараси ойнасидан бир қисмини жўнатиш сўралди. Маҳаллий тўралар бу илтимосни аъло даражада бажаришди; ойна қўпорилиб, Петербургга жўнатилди. 1905 йилда Амир Темур мақбарасига яна катта зиён етказилди. Пештоқдаги нафис ёзувли лавҳа ўғирланди ва 1906 йилда Қонстантинополда сотилди. Уни Берлиндаги Фридрих-Музеумнинг директори Т. Боде ўн минг франкка харид қилди. Элчилик ёзишмаларидан сўнг, лавҳа Россияга қайтарилди. Ҳозирда у Эрмитажда сақланмоқда. Лавҳада: «Жаҳонгир Амир Темур Кўрагоннинг қабри, худо уни раҳмат қилсин ва абадий жаннатда бўлсин», деган ёзув битилган.\nОктябрь инқилобидан сўнг ҳам ўлкамиз осор-атиқаларини марказга ташиб кетишга чек қўйилмади, аксинча кўпайтирилди. Шу мақсадда бир неча экспедициялар ташкил этилди. 30-йилларда археолог Г. Григорьев Дарғом каналининг қирғоғидаги Қофирқалъа қолдиқларини ўрганди. Араблар истилосидан олдин барпо этилган бу ёдгорликдан қадимги санъат ва маданиятимизга оид буюмлар топилди. Лекин топилган осор-атиқаларнинг барчаси рухсатсиз Ленинградга ташиб кетилди. Самарқанднинг жанубида Талли Барзу ёдгорлиги бор. Тадқнқотларнинг кўрсаткшкча, ушбу шаҳар Сўғдиё а тарихида муҳим ўрин эгаллаган. Ушбу ёдгорлик Маймўрғ ҳокимлигининг пойтахти ва айни вақтда Самарқанд подшоларининг мустаҳкам қароргоҳи бўлганлиги маълумдир.\nЁдгорликда Г. Григорьев қазиш ишларини 1936—40 йилларда олиб борди. Топилган сопол кўзалар,товоқлар, ҳайкалчалар, ёзувлар битилган тахтачалар ҳамда диний ва дунёвий аҳамиятга молик осор-атиқаларнинг энг саралари Эрмитажга олиб кетилди. Эҳ-ҳе, яна қанчадан-қанча ёдгорликлар Эрмитажга сабабсиз олиб кетилмади, дейсиз? Масалан, Темурнинг буйруғи билан, 1391 йили Тўхтамиш устидан қозонилган ғалаба шарафига бағишлаб, икки тилда ёзув битилган тош, Ишратхона, Бибихоним мачити, Улуғбек мадрасасининг деворларидан кўчириб олинган нақшинкор парчинлар, лавҳалар, кошинлар… Буларнинг барчасини санаб ўтишнинг ўзи мушкул.\nШу ўринда Самарқанддаги аҳвол-ку маълум, лекин бошқа вилоятлардаги аҳвол қандай, деган савол туғилади. Қелинг, яхшиси, Хоразмдаги қадимий маданий ёдгорликлар тақдири билан қизиқайлик-чи? Шарқ маданияти дурдоналаридан бири бўлган Хоразм ёдгорликларининг шуҳратини оламга ёйишда марҳум археолог С. Толстов бошлиқ экспедициянинг хизматлари беқиёсдир.\nЭкспедиция аъзоларининг яхши хизматлари билан бирга, кишини ранжитадиган ишлари ҳам борлигини, яъни улар топган ноёб осор-атиқаларини Москвага олиб кетганликларини айтишимиз керак. Экспедиция аъзолари 1951—57 йиллар давомида, эрамиздан олдинги IV асрларда бунёд этилган Қўйқирилганқалъа номли ёдгорликни қазиганлар. Бу ерда мақбара, қаср ва доира шаклидаги икки қаватли ибодатхона очилган. Шунингдек, сополдан ясалган тобутлар (остадонлар), ҳар хил суратлар, ҳамда сополларга битилган қадимги Хоразм ёзувларидан лавҳалар топилган. Бу қимматли осор-атиқалар ҳозирда Москвада Этнография институтида сақланмоқда. Худди шундай ачинарли ҳол Тупроққалъада ҳам содир бўлди. Эрамизнинг II—III асрларида бунёд этилган ушбу обида Хоразмнинг энг машҳур ёдгорлигидир. Бу ерда хоразмшоҳларнинг «Муқаддас саройи», ибодатхона ва маъмурий бинолар очилган. Археологлар Тупроққалъадан 150 дан ортиқ хоналарни ва деворларига мусиқачилар, санамлар, раққосалар, маликалар ва подшоларнинг суратлари чизилган ҳамда ҳайкаллар ўрнатилган залларни очганлар. Бу ердан Туроннинг антик даврига оид тарихи, санъати, маданияти ва динини ойдинлаштирувчи осор-атиқалар, ёзувлар, ҳужжатлар топилган. Ҳозирда деворий суратлар, ҳайкаллар ва бошқа қимматли топилмалар Москвадаги Бутуниттифоқ таъмирлаш илмий-текшириш институти (БТИТИ) да сақланмоқда.\nБулардан ташқари, Буюк Хоразмнинг антик ва ўрта асрларга оид тарихини ўз бағрида авайлаб сақлаб келган бозорқалъа, Бургутқалъа, Аёзқалъа, Девқалъа, Ёнбошқалъа, Гулдурсун, Қизилқалъа, Қалъалиқир, Тешикқала, Қирққизқалъа, Шоҳсанам, Қўрғонқалъа, Яккапорсон ва бошқа ёдгорликлардан топилган бебаҳо осбр-атиқалар ҳам Москвага олиб кетилди. Шу ёдгорликлардан топилган аждодларимизнинг диний олами ҳақида қимматли маълумотлар берадиган, моҳирлик билан яратилган бир неча тош тобутлар (остадонлар) Шарқ халқлари санъати музейида сақланмоқда…\nЭнди Сурхондарёдаги ёдгорликлар аҳволига бир назар солайлик. Маълумки, бу ўлкада тош даврида яшаган неандертал қизнинг жасади топилган Тешиктош ғоридан тортиб, илк шаҳар маданиятини ўзида мужассамлаштирган Сополлитепа ёдгорлигигача ҳамда Бақтрия подшолари, кушонлар, термизшоҳлар томонидан бунёд қилинган ёдгорликларгача бор.\nАмударё соҳилидаги Кўҳна Термиз харобаларида жойлашган, II—IV асрларга оид Қоратепа номли будда ибодатхонасини дастлаб Шарқ халқлари маданияти музейи ходимлари текширганлар. 1961 йилдан бошлаб эса Б. Ставиский раҳбарлигидаги Бутуниттифоқ таъмирлаш институтининг экспедицияси ишламоқда. Ўз меъморий ечимлари ва жиҳозлари билан ғоят ноёб бу ёдгорликда, юксак иқтидор билан яратилган сопол идишлар, тангалар, тошдан йўнилган лавҳалар, сопол тахтачаларга ва деворларга битилган ҳиндча, Кушон-Бақтрия, форс-паҳлавий битиклари топилган. Аждодларимизнинг ҳаёт тарзи, мафкураси ҳақида қимматли маълумотлар берадиган бундай бебаҳо осор-атиқалар Москвага олиб кетилди. Қоратепадан топилган бағоят нафис ва бежирим қилиб ишланган Будда ҳайкалининг яна бири ҳозир Британия музейида сақланмоқда. Сурхондарёдан марказга «йўл олган» ноёб осор-атиқалардан бири, Айритом харобасидан 1932 йилда топилган пирамон (фриз)дир. Пирамон қачонлардир бу ерда савлат тўкиб тургац будда ибодатхонаси безакларининг бир бўлаги бўлиб, унда ёнма-ён турган ва мусиқа асбобларини чалаётган мусиқачиларнинг қиёфалари гавдалантирилган. Бу топилма қадимги Турон ҳайкалтарошлик санъатининг ноёб бир қисми сифатида ғоят қадрлидир. Надоматлар бўлсинким, бу буюк санъат асарини Ўзбекистон ҳукумати 30-йилларда Эрмитажга ҳадя этган. Сурхондарёдаги Зартепа шаҳарчасини қазиган ленинградлик археологлар ҳам топилган осор-атиқаларни олиб кетдилар. Геракл, Бодисатва ва Будданинг ҳайкалчалари, Кушон подшоҳи Хувишканинг тасвири туширилган медальон, қўчқорнинг бошига ўхшатиб ишланган қадаҳ, қадимги бақтрия ёзуви битилган сопол идиш ва бошқа топилмалар ҳозирда Археология институтининг Ленинград бўлимида сақланмоқда.\nБундай фактларни яна истаганча келтиришимиз мумкин. Масалан, Бухородаги машҳур Варахша ва Пайкент ёдгорликларидан топилган буюмларнинг тақдири ҳам юқоридагилардан фарқ қилмайди. Варахша Наршахийнинг ёзишича, бухорхудотларнинг ёзги қароргоҳидир. Мазкур ёдгорликда 1937 йилда В. Шишкин раҳбарлигида қазиш ишлари бошланди. Бу ердан деворий суратлар, ҳайкалчалар, тангалар, идиш-товоқлар ҳамда кўплаб санъат асарлари топилди. Буларнинг барчаси ҳозир Москвадаги Шарқ халқлари санъати музейида ва Эрмитажда сақланмоқда.\nПайкент шаҳрини 1939 йилда А. Якубовский ва 1940 йилда Р. Кесати қазиб, топилган кушонлар, сосонийлар, сўғдийларнинг тангаларини ҳамда бошқа қимматли нарсаларни Эрмитажга олиб кетдилар. 1980 йилда Давлат Эрмитажи билан Ўзбекистон ССР Фанлар академияси Археология институти олимлари ҳамкорликда Пайкентни қазиш ҳақида шартнома тузиб, ишларни бошладилар. Ленинградлик археологлар топилган осор-атиқаларни ҳаттоки ёнма-ён ишлаётган ҳамкасбларига ҳам кўрсатмай, ўзлари билан олиб жўнадилар. Ленинградликларнинг Пайкентда қўлга киритган топилмалари ҳақида ўзбекистонлик ҳамкасблари 2-3 йилдан сўнггина матбуот орқали хабар топдилар.\nАгарда Б. Латинин, Н. Горбунова, Ю. Заднепровскийнинг Фарғона водийсидаги ёдгорликлардан, Гайдукевичнинг Сирдарё вилоятидаги Мунчоқтепа шаҳарчасидан Ленинградга олиб кетган кўплаб ноёб топилмаларни ҳам тилга олсак, бу борадаги аҳвол янада ойдинлашади!..\nБиз юқорида асосан археологик қазишмалар натижасида қўлга киритилиб, сўнгра четга олиб кетилган осор-атиқалар ҳақида гапирдик. Лекин бундан бошқа йўллар билан тарқаб кетган ёдгорликларимиз ҳам талайгина. Қуйида шулар ҳақида ҳам қисқача тўхталмоқчимиз.\nМаълумки, 1870 йиллардан бошлаб, халқимиз орасидан Мирза Абдулла Бухорий, Мирза Барот, Мулла Абдураҳмон, Ҳофиз, Акрамполвон Асқаров каби осор-атиқаларни қадрловчилар ва тўпловчилар етишиб чиқдилар. Улар Туркистон тарихига оид қадимги тангаларни, санъат асарларини ва бошқа қимматли буюмларни йиққанлар. Бу кишилар тўплаган қимматбаҳо тарихий буюмларнинг кўпчилиги ҳозирда Эрмитажда сақланмоқда, айримлари эса қўлма-қўл бўлиб йўқолиб кетган. Булардан ташқари, Эрмитажда Октябрь инқилобидан олдин олиб кетилган осор-атиқалардан чор аскарларининг 1873 йилдаги Хева юришида қўлга киритилган олтин ва кумуш буюмларни, Бухоро амири томонидан 1910—11 йиллар Петербургга юборилган қимматбаҳо ёдгорликларни ҳам айтиб ўтишимиз лозим…\nТуркистоннинг қадимги тарихига оид осор-атиқалар Иттифоқимиздан ташқари — Римдаги Ватикан Апостоллик, Англиядаги Британия ва АҚШнинг Нью-Йорк шаҳридаги Метрополитен музейларида ва кўплаб шахсий жамғармаларда сақланмоқда. Бу рўйхатни яна истаганча давом эттириш мумкин эди-ю, лекин энди масаланинг бошқа муҳим томонлари тўғрисида гапирмоқчимиз..\nХўш, бугунги кунда аҳвол қандай? Ташиб кетишларга чек қўйилдими ёки йўқми? Тўғриси, аҳвол яхшиланмади. Москвадаги таъмирлаш институтининг Б. Ставиский раҳбарлигидаги экспедицияси Сурхондарёдаги Қоратепа будда ибодатхонасидан ҳамон топилмаларни олиб кетмоқда. Яқинда бу ердан топилган Будданинг ажойиб ҳайкали ҳам марказга олиб кетилди. Аслини олганда, Таъмирлаш институти раҳбарлари ноёб осор-атиқаларини таъмирлаб, сўнгра ўз ватанларига қайтаришлари лозим. Лекин улар қимматли ёдгорликларнк таъмирлаб бўлгач, жойига қайтариш ўрнига, Москвадаги музейларга пуллаб юбормоқдалар. Институт раҳбарлари бунга қачон чек қўядилар?\nСССР Фанлар академияси Этнография институтининг Хоразм экспедицияси олимлари ҳамон Буюк Хоразмнинг осор-атиқаларини Москвага ташиб кетмоқдалар. Москваликлар шунчалик кўп топилмаларни олиб кетганларки, уларни сақлашга ҳаттоки жойлари ҳам етмай қолган. Натижада, осор-атиқалар Этнография институтининг ерости хоналарида ва Москванинг бурчакларидаги омборларда айқаш-уйқаш бўлиб ётибди.\nБулар устига, Москвадага Шарқ халқлари санъати музейининг Г. Шишкина раҳбарлигидаги янги экспедицияси ҳар йили Самарқанд ва Бухоро вилоятларидаги энг қимматли ёдгорликларни қазиб, топилганларини Москвага рухсатсиз олиб кетмоқдалар. Улар Самарқанднинг ғарбидаги Дўрмонтепадан топилган тангалар, сфинкс ҳайкалчаси, ёзув битилган тахтачалар, Варахшадан топилган қадимги санъатимизнинг ноёб дурдоналарини Москвага ташиб кетдилар. Бу ачинарли ҳол шу кеча-кундузда ҳам давом этяпти.\nМенинг бу борода фикрим битта: Ўзбекистондан ташиб кетилган барча осор-атиқаларни ўз ватанига қайтариш, бундан буён бирорта ёдгорликни олиб кетилишига йўл қўймаслик керак! Амир Темур мақбарасидан кўчириб олинган нафис ёзувли лавҳанинг ва жимжимадор эшикларнинг ўрни фақатгина мақбарададир. Авваламбор, ҳар бир халқ ўз меросига ўзи эгалик қилиши, — уни бировга намойиш қилишдан олдин ўзи кўриши, англаши лозим. Меросидан ўзи баҳраманд бўлмай, уни бировларга бериб қўйиш хосиятли эмаслигини, кейинги йилларда халқимиз бошига тушган кулфатлар ҳам исботлаб турибди. Айнан бизнинг бой тарихий меросимизнинг энг ноёб дурдоналарини музейларида сақлаб, томоша қилиб, уларнинг орқасидан фойда кўриб юрганлар, ўзбек халқини «порахўр», «саводсиз», «ўғри», «боқиманда» дейишдан тилини тия олмадилар.\nҚолаверса, Арманистон, Гуржистон ва Болтиқбўйи халқларининг тарихий мерослари марказдаги машҳур музейларда сақланмайди. Лекин бундай улар ҳеч нарса ютқизмайдилар ҳам. Аксинча, улар орият бобида ҳам, маданият бобида ҳам биздан анча устун турадилар. Балки бу халқлар тарихий меросларини ўз ватанларида асраб, ўзлари ҳис қйлганликлари учун ҳам ҳар қандай дуч келган нобакорга ўз қадр-қимматларини топташга йўл бермаётгандирлар. Буни биз ҳам ўйлаб кўрсак ёмон бўлмасди. Ахир, ҳамманинг ҳам Москва, Ленинградга бориб ўз тарихий меросини зиёрат қилиб келишга қурби етавермайди-ку!..\nКелгуси йили Москвада қадимги санъат ва маданиятимизнинг кўргазмасини ўтказиш мўлжалланмоқда. Шу боис бир қанча археологлар кўргазмага қўйиладиган топилмаларнинг каталогини (мажмуасини) тузишга киришдилар. Кўргазмани ўтказиш ҳақида махсус ҳукумат қарори бўлса-да, лекин улар жуда қаттиқ қийинчиликларга учрадилар. Чунки, у ёқлардаги музейларнинг раҳбарлари топилмаларни бермадилар. Айниқса, Эрмитаж Ўзбекистондан олиб кетилган ва ҳозирда ўзида сақланаётган ноёб осор-атиқаларнинг бирортасини ҳам кўргазмага бермаслигини маълум қилди. Оқибатда, каталог чала ҳолда чоп этилмоқда. Ваҳоланки, қадимий меросимизнинг энг катта, ноёб, бой қисми Эрмитажда сақланмоқда. Каталог инглиз тилида ҳам чоп этилиб, четга тарқатилади. Кўргазма очилганда, унга бир неча минглаб кишилар ташриф буюрадилар. Лекин улара кўргазмада ўзбек халқининг бой меросидан фақат ярмигина бу ерга келганлигини, қолганлари эса Ленинградда ётганлигини билмайдилар-ку!\nТашиб кетилган осор-атиқаларни қайтаришни тақозо қиладиган омиллардан бири, ҳозирги Иттифоқда янги иқтисодий сиёсатга ўтилаётганлигидир. Ҳозир музейлар ўзларида сақланаётган иоёб ёдгорликларни суратга олиш ва таҳлил этиш учун катта миқдорда пул талаб қилмоқда. Ўзбекистонлик мутахассислар марказга бориб, музейлардаги меросимизни кўришни, ўрганишни истаса, уларга маблағни ким беради? Талаб қилинган пулни тўламаса, унга ҳеч ким бирорта синиқ сополни ҳам кўрсатмаслиги аён-ку! Мисол учун, кўргазма ташкилотчиларидан бири К. Абдуллаевнинг айтишича, Москвадаги Тарих музейи ходимлари, ўзимиздан олиб кетилган 10 та топилмани суратга олиш учун 600 сўм талаб қилишган.\nАгар Ўзбекистондан олиб кетилган топилмаларни қайтаришнинг иложи бўлмаса, унда, Иттифоқ ҳукумати аралашуви воситасида, музейлар раҳбарлари билан; шартнома тузиш лозим. Шартнома, авваламбор, бу топилмалар Ўзбекистоннинг маънавий бойлиги эканлиги, бу топилмалар ҳеч бир монеликсиз, бепул берилиши таъкидланиши керак.\nАгарда Иттифоқ раҳбарлари аралашмаса, бу борада бирор ижобий ўзгаришлар бўлиши мушкул. Яна бир ўринли таклифни ўртага ташламоқчиман. Тошкентда махсус археологик марказни очиш вақти аллақачон етилди. Очилиши керак бўлган бу марказ жумҳуриятимиздан ташиб кетилган ва қатор музейларда сақланаётган ноёб осор-атиқаларни жамлаш, тарғиб қилиш, ҳамда чет элларда кўргазмалар уюштириши керак. Шунингдек, марказда замонавий жиҳозларга эга бўлган юзлаб сақлаш хоналари бўлиши шарт. Ўзбекистоннинг энг чекка бир қишлоғидан топилган тарихий буюм ҳам марказнинг диққатида бўлиши керак. Марказ ўз нашрига эга бўлиб, у ўзбек тилида, бу ердаги топилмалар ҳақида оммага хабар бериб бориши лозим.\nАрхеология маркази шунинг учун ҳам керакки, бу ерга Ўзбекистон майдонидан топилган сўғд, бақтрия, кушон, хоразм, уйғур ва туркий ёзувлар битилган сопол, ёғоч, металл лавҳаларни, Афросиёб, Тупроққалъа, Варахша, Болаликтепа, Қоратеса каби ёдгорликлардан: топилган деворий суратларни, ҳайкалларни, заргарлар, кулоллар ва бошқа ҳунармандлар ясаган ноёб осор-атиқларни жамлаб, халққа намойиш этилса. Чунки, ўз заминидан чиқаётган табиий бойликларидан маҳрум бўлган ўзбек халқини маънавий меросидан ҳам жудо қилйшга ҳеч кимнинг ҳаққи йўқ.\nЎрни келганда шуни айтишимиз керакки, чет элларда ишлаётган Совет археологлари барча топилмаларни ўша давлат ихтиёрига қолдириб келади. Ҳаттоки, қўшни Тожикистон ССРнинг Панжакент шаҳрида ишлвётган ленинградлик археологлар ҳам топилмаларни Тожикистонда қолдириб кетадилар.\nНега бизда аҳвол ўзгача? Бу борада қонун-қоида борми? Бор бўлса, қонун нима дейди? Эскирган ва давр талабларига жавоб бермайдиган қонунни Ўзбекистон Олий Кенгаши ва унинг янги сайланган виждонли халқ депутатлари, ҳозирги куннинг талаби билан, инсоф ва адолат элагидан ўтказиб, қайта кўриб чиқишлари лозим. Шундагина меросимизни тиклаш ва авлодларга қайтариш мумкин.\n«Ўзбекистон адабиёти ва санъати» газетаси, 1990 йил 3 август.\n← Аввалги Аввалги Нафиса Содиқова. Хазинанинг эгаси ким? (1990)\nКейинги → Кейинги: Маҳкам Маҳмудов. Шарқнинг ҳукмдор аёллари (1991)


Сурияда "Исломий давлат"нинг ўзбекистонлик 17 аъзоси ҳалок бўлди\n15 май 2021, Тошкент вақти: 05:54\n"Исломий давлат" гуруҳи сафида, турли ҳисоб-китобларга кўра, бир неча юз ўзбекистонлик жанг қилмоқда.\n“Исломий давлат” гуруҳига қарши курашаётган халқаро коалиция Суриянинг Раққа шаҳрида амалга оширган ҳаво ҳужумлари оқибатида жангари ташкилотнинг асли ўзбекистонлик 17 аъзоси ҳалок бўлди. Озодликнинг Раққадаги манбаларига кўра, жангари гуруҳга доир лагерга якшанба кунги ҳужум оқибатида яна 20га яқин ўзбекистонлик жароҳатланган.\nОзодлик радиоси Ироқ хизматининг Дамашқдаги мухбири Халил Ҳусайнинг хабар қилишича, ҳаво ҳужуми якшанбага ўтар кечаси амалга оширилган.\n- Халқаро коалиция Раққада ҳаво ва ракета ҳужумлари кўламини кучайтирди. 60га яқин бомба ва Tomahawk русумидаги ракета шаҳар ичи ва атрофидаги нишонлар, жумладан, фуқаровий иншоотлар ва “Исломий давлат” ташкилотига қарашли биноларга ташланди. Раққадаги ишончли манбаларнинг Озод Ироқ радиосига билдиришича, коалиция кучлари Раққа шаҳри яқинидаги Ал-Грен лагерини ўққа тутгани оқибатида “Исломий давлат” ташкилотининг асли ўзбекистонлик аъзоларидан камида 17 нафари ўлдирилган ва 20 киши жароҳатланган, дея хабар қилди Озодликнинг Дамашқдаги мухбири.\nМухбиримизнинг Раққадаги манбаларига таяниб аниқлаштиришича, ҳалок бўлган ва жароҳатланганларнинг барчаси Ўзбекистон фуқаролари бўлган. Улар Раққадан 65 километр ғарброқда жойлашган "Исломий давлат" гуруҳига доир Ал-Грен лагерида тайёргарликдан ўтаётган бўлган.\n- Коалиция ҳаво кучлари Ал-Грен қишлоғини ўққа тутган. У ерда Фрот дарёси бўйларида, Табқа шаҳрачасидан 10 километр ғарброқда (Табқа Раққадан 55 километр ғарбда жойлашган-таҳр.) "Исломий давлат"га қарашли лагерь бор. ҳалок бўлган 17 киши ва жароҳатланган 20 одамнинг барчаси ўзбекистонлик бўлган. Қурбонлар сони кўпайиши мумкин, чунки жароҳатланганлардан баъзилари оғир аҳволда экани айтилмоқда, дейди Озодликнинг Дамашқдаги мухбири Ҳалил Ҳусайн.\nАҚШ етакчилигидаги халқаро коалиция 29 сентябрь куни ҳам Алеппо, Раққа, Ҳассакеҳ ва Дейр ал-Зур вилоятларида ҳаво ҳужумларини амалга оширгани хабар қилинмоқда. АҚШ ва бир неча Араб давлати ўтган ҳафтадан бери “Исломий давлат” гуруҳининг Суриядаги истеҳкомларини ҳаводан нишонга ола бошлади.\nСурия ва Ироқда катта ҳудудларни эгаллаб олган "Исломий давлат" гуруҳи сафида, турли ҳисоб-китобларга кўра, бир неча юз ўзбекистонлик жанг қилмоқда.


"Болам, уйга қайт". Хитойнинг ўғирланган болалари - BBC News O'zbek\n"Болам, уйга қайт". Хитойнинг ўғирланган болалари\nФото муаллифлик ҳуқуқи Huaxi Metropolis Daily\nУч ёшар қизалоқнинг ўғирланиши акс этган бу сурат Хитой ижтимоий тармоқларида кенг тарқалди.\nҚизча топилди, унга эълон қилинган қидирув эса мамлакатда бедарак йўқолган ўн минглаб болаларнинг ота-оналарига қайтариш йўлидаги интернет кампанияларига куч бағишлади.\nҚизалоқнинг ўғирланиши тушган сурат Хитойнинг Твиттери ҳисобланмиш Вейбо (Weibo) тармоғида чоп қилинди. Унда қизчанинг қўлидан ушлаб кетаётган аёл қизнинг онаси эмас.\nХитой жанубидаги Гуангдонг вилоятида қизалоқ бобоси билан сайрга чиққанида уларга ёш аёл яқинлашган ва овқат сўраган. Қария унга овқат олиб бериш учун дўконга кетганида, аёл қизчани олиб ғойиб бўлган.\n"Неварамни йўқотиб қўйдим, ўзимни дарёга ташлаб ўлдиргим келди", - деб айтган бобо Хитой газетасига.\nСурат пайдо бўлганида, одамлар ғазаб ва хавотир изҳор қилишди, лекин ҳайрон бўлганлар кўп бўлмади.\nБаъзи шарҳловчилар бола ўғриларига ўлим жазоси қўлланиши талаб қилишди. Хитой қонунларига кўра, бола ўғриси 10 йилгача қамалиши мумкин.\nҚизалоқни полиция ниҳоят топди ва оиласига қайтарди, аммо ижтимоий тармоқлардаги ғазаб сўнгани йўқ.\nХитойда ёш болаларни ўғирлаш жуда кенг тарқалган. Бу борада аниқ сонларни қўлга киритиш қийин. АҚШ давлат департаменти йилига камида 20 минг бола ўғирланади дейди, аммо Хитой матбуотига қаралса, бу сон 10 баравар кўп.\nЮз минглаб одамлар ўз йўқолган фарзандларини топиш илинжида интернетга мурожаат қилишмоқда.\n"Болам, уйга қайт" (Baby Come Home) кампанияси Вейбода 350 минг аъзосига эга. Унда одамлар йўқолган болалар суратларини чоп қилишлари мумкин.\nСаҳифада нафақат ота-оналар, балки ўғирланган болани кўрганини шубҳа қилиб уни суратга туширган шаҳслар ҳам расм чоп қилиша олади. Бошқа суратларда эса болаларини қидираётган ота-оналар акс этган.\nҲўш, нима учун Хитойда бу қадар кўп болалар бедарак йўқолади?\nЎғирланган болаларни асраб олишни истаган одамларга бола сотиш бўйича қора бозор авж олган.\nҚизча 11,500 долларгача пулланиши мумкин. Ўғил болалар нархи эса икки баравар кўп.\nБаъзи ҳолларда болалар йирик гаров пули учун бадавлат оилалардан ўғирланади, бошқа ҳолларда эса улардан тиламчи сифатида фойдаланилади.\nЙўқолган болаларнинг ўта оз қисми ўз ота-оналари бағрига қайтишга муваффақ бўладилар.\nБи-би-сининг Хитой бўйича мутахассиси Керри Алленга кўра, "Болам, уйга қайт" каби кампаниялар янада кўпроқ гўдакларни топиш учун фойдали бўлиши мумкин, чунки хитойликлар орасида смартфонлар кенг тарқалмоқда.\n"Ҳозирда Хитой аҳолисининг қарийб 50 фоизи смартфонга эга. Бу дегани уларнинг қўлида камера ва интернет бор, ва улар тезлик билан маълумот тарқатишлари мумкин", - дейди у.


Фото: Трамп ва ўт ўрувчи бола\n00:38 / 17.09.2017\n11 ёшли Фрэнк Гиаччо Оқ уйда маълум вақт ўт ўрувчилик қилди. У АҚШ президенти Дональд Трампга хат ёзиб, унда қўшниларининг газонларини ўриб беришини айтган ва Оқ уй ўтлоғини бепул ўриб беришни таклиф қилган.\n15 сентябрда болакай Оқ уйга таклиф қилинди. Бола у ерда бир соатга яқин ўт ўрувчи машинада ўт ўрди. Лаҳзалардан бирида унинг ёнига Трамп келиб, болакайни қилган иши учун мақтаган ва унга “АҚШ келажаги” эканлигини айтган. Таъкидлаш жоизки, бола қулоғидаги тиқинлар сабабли Трампни дарҳол пайқамаган ва ишлашда давом этган.\nТрамп твиттерда бола анча иш қилганини таъкидлаб ўтган. Трамп маъмурияти матбуот хизматида бола унга берилган шундай имконият учун Трампга миннатдорлик билдиргани қўшимча қилинган.\nБолакай ўтлоқни ўриб бергач, Трамп Фрэнкни ва унинг отасини ўз хонасига таклиф қилган.\nДональд Трамп Фрэнк Гиаччо ўт ўриш


Пандемия ҳукм сураётган давр. Ташкилотчи Аделя Ботиргареева Ўзбекистонда тўйларни ўтказиш хусусияти ҳақида сўзлаб берди Ўзбекистон янгиликлари\nПандемия ҳукм сураётган давр. Ташкилотчи Аделя Ботиргареева Ўзбекистонда тўйларни ўтказиш хусусияти ҳақида сўзлаб берди\nЎзбекистон, Тошкент – Batafsil.uz. Коронавирус авж олишдан тўхтамаяпти, ҳаёт эса давом этмоқда – одмлар учрашмоқда, севишишмоқда, турмуш қурмоқда...\nБундан икки йил муқаддам мамлакат парламенти ўзбек тўйлари билан шуғулланишни бошлади. Тўйлар жуда дабдабали ўтказилаётгани, кўплаб қарзларга сабаб бўлаётгани айтилди. Натижада меҳмонлар ва автомобиллар сонини чеклаш, исрофгарчилкини тақиқлаш ва жазолаш тўғрисида қарор қабул қилинди. Аммо, ҳаёт кўрсатганидек, бу чоранинг фойдаси унчалик ҳам сезиларли бўлмади\nКейин саҳнага коронавирус кириб келди: энди, агар тўй қилишни истасангиз, марҳамат қилиб ўйин қоидаларини қабул қилинг. Қизиғи шундаки, бир-бири билан ўз ҳаётини боғлашни истаганлар камайгани йўқ. Кўп одамлар тўйга фақат энг яқин одамларни таклиф қилиб, тежамкорлик ҳақида жиддий ўйлай бошлади.\nКоронавирус шароитида тўйларни ташкил этишга ёндашув қандай ўзгаргани, Ўзбекистонда тўй саноатининг хусусияти ва оилавий бахт тушунчаси ҳақида мамлакатимиздаги тўй тадбирларининг энг тажрибали ташкилотчиларидан бири Аделя Ботиргареева Batafsil.uz. мухбирига сўзлаб берди.\n– Пандемия даврида тўй ташкилотчиларининг хизматлари қанча харидоргир?\n- Ҳозир тўй ташкилотчиларининг хизматлари одатий даврдагидек долзарбдир. Эҳтимол, бундан ҳам кўпроқ бўлиши мумкин, чунки кўплаб ёшлар нима қилишни ва қандай қилиб тўй қилишни билишмайди. Уларда савол кўп, шу боис ёшлар агентликка мурожаат қилишга ҳаракат қилишади, хусусан пандемия давомида қандай иш тутишни сўрашади.\n– Коронавирус шароитида ташкилотчилик нуқтаи назаридан тўйлар қандай ўзгарган?\n– Аввало, ҳозир аксарият одамлар камроқ меҳмон чақириш лозимлигини тушунишмоқда, таклиф этиладиганлар рўйхатини пухта кўриб чиқишмоқда. Кишилар онгига “тор доирадаги тўй” тушунчаси кириб келмоқда, яъни тантана энг яқин 30-50 киши иштирокида ўтказилади. Одамларга нима учун тўйга таклиф қилинмаганлигини тушунтиришга ҳожат йўқ, ҳеч ким хафа бўлмайди, чунки кўпчилик нафақат бизда, балки бутун дунёда бундай ҳолат борлигини тушуниб етмоқда.\n- Тантаналарни ўтказишда белгиланган қоидаларига риоя қилинадими? Балки қоидабузарликнинг олдини олишнинг бирор бир йўли топилаётгандир?\n- Ташкилотчилар ва келин-куёвлар қоидаларга мувофиқ ҳаракат қилишади ва бу борада ҳеч қандай ҳийлалар ёрдам бермайди. Сўнгги ўзгаришларга кўра, барча тантаналар соат 20:00гача ва фақат очиқ майдонда ўтказилади. Албатта, бу шароитда ишлаш жуда қийин, лекин ушбу қоидаларга риоя қилиш керак. Барча тўйларни тушдан кейин соат учда бошлаймиз ва кечки соат 8 гача тугатамиз. Бу беш соат давомида биз одатдагидек ҳамма нарсага улгурамиз: удумлар, рақс ва танловлар ўтказилмасдан қолмайди.\nАлбатта енгилликлар бўлишини кутамиз. Ўз тўйини олдиндагидек ўтказмоқчи бўлганлар ҳам йўқ эмас, улар тантанани бошқа муддатга ўтказишни лозим кўришган. Тўйни кечиктиришга рози бўлмаганлар билан биз қоидаларга мувофиқ ҳаракат қиламиз.\nТўй учун яшашми?\n- Ўзбекистондаги тўйлар ҳақида гапириб берсангиз: уларнинг ҳаммаси бир хил анъанавий бўлмоқдами ёки одатий меъёрлардан чиқиб кетиш ҳолатлари борми?\n- Тўйлар турлича бўлмоқда, хусусан, классик усулда - маросимлар ва анъанавий урф-одатлар билан ўтказаяпмиз. Биз анъанавий тўйларни ҳар доим қўллаб-қувватлаймиз, чунки ота-оналаримизга ҳурмат билан муносабатда бўлиш, оилавий анъаналарни эъзозлаш ўта муҳимдир, тўйларнинг ўзи ҳам жуда илиқ ўтади.\nАлбатта, Ғарбдан келиб қолган урф-одатларга кўра тўйларни ўтказиш ҳолатлари йўқ эмас. Мисол учун, охирги 2-3 йил ичида келин-куёвлар никоҳни кўчма рўйхатга олишга одатланмоқда: тантана яшил боғда ёки табиатда бўлиб ўтади, меҳмонлар учун стуллар қўйилади, торли квартет ёки саксофончи мумтоз мусиқа чалади, ФҲДЁ ходими тадбирга ташриф буюриб, никоҳни рўйхатга олади ва охирида умумий суратга тушилади. Коронавирус пандемияси туфайли бу одат жуда ўринлидир.\nБундан ташқари, кўплаб қизиқарли янгиликлар ўйлаб топилган, хусусан қум маросими, ўз оилавий дарахтини экиш урфи пайдо бўлган. Аслида, биз ҳар бир келин-куёв учун қизиқарли маросимни ўтказишга ҳаракат қиламиз, мақсад - уларнинг тўйлари ноёб дақиқалар билан эсда қолсин.\n- Тўйларда анъанавий одатлар, масалар Мустақиллик майдонига бориш ёки шапмань виноси солинган идишни синдириш мавжудми?\n– Ҳар бир тўйда суратга тушиш шарт. Ёзда ҳамма кўчада суратга тушишни хоҳлайди, масалан Япон боғида (бу бизнинг севимли боғимиз), Жасорат ҳайкали ёнида тушилади. Менимча, Мустақиллик майдонига камроқ ташриф буюрилмоқда, шишани синдириш ҳам камдан-кам учрайди. Барча келин-куёвлар чиройли суратга ёки видеога тушиш, ёрқин ва қизиқарли банкет ўтказишни истайди.\n- 2018 йилда парламент тўй-маъракаларни ўтказиш, вақт регламенти, меҳмонлар ва автомобиллар сонини чеклаш қоидаларини тасдиқлади. Бу тўғри деб ўйлайсизми? Ёшлар ва уларнинг оилалари бунга розими?\n– Бунда қандайдир маъно бор, чунки мазкур чекловлар кўплаб оилаларга ёрдам берган бўлиши керак. Мамлакатимизда одамлар бу воқеа учун узоқ вақт давомида тайёргарлик қилишади: ота-оналар бола туғилганидан бошлаб тўй учун пул тўплашади, қўшниларникидан кам бўлмаган тўй қилишни орзу қилишади. Лекин тўйни ажойиб ва бой тарзда нишонлашнинг иложи бўлмаса, унда менимча кераги ҳам йўқ. Тўй ҳамён ва оила бюджетини синдирмаслиги керак. Тўйни оддий тарзда нишонлаб, уни эсда қоларли қилиш мумкин.\nАммо, бошқа томондан ҳашаматли тўй қилиш, молу-давлатини завқ билан сарфлашга имкон топадиган одамлар бор. Менимча, бу масалани ҳам инкор қилиш тўғри эмас.\n- Тўй кортежлари ҳақида нима дейсиз, ЙПХ ходимлари уларни тўхтатиб турадими?\n- Охирги икки йил мобайнида ЙПХ ходимлари мижозларимизни тўхтатганини эслай олмайман. Лекин кортежлар ҳам анча кичрайиб қолди…\n- Тўй тантанаси ташкилотчисининг хизматлари қимматга тушадими? Тўйни ўтказиш учун келин-куёвда қанча пул бўлиши керак?\n– Аслини олиб қараганда, бу қимматга тушадиган хизмат эмас, тўй бюджетининг 10%ни ташкил этади холос. Тўйларнинг бюджети турлича. Баъзилар тўйга 100 миллион сўм тайёрлашган бўлса, бошқалари – 50 миллионга мўлжаллаган. 20 миллионга ҳам тўй ўтказса бўлади. Албатта, бу ҳолатда кўп нарсалар фарқ қилади, лекин қимматидан кам бўлмаган ижобий туйғуларни беради.\nТошкентда банкет таомномасининг ўртача нархи ҳар бир меҳмонга 250 минг сўмдан бошланади, мусиқачилар, кортеж, рўйхатга олиш 20-25 млн. сўмга тушади. Лекин ўртача нархни айта олмайман. Ҳар-бир келин-куёв ўзгача бюджетга эга ва тўйни ўзгача ўтказади.\n– Хизмат фақат Тошкентда мавжудми ёки вилоятлардагилар ҳам ундан фойдаланиши мумкинми? Умуман, Ўзбекистонда тўй саноати қай даражада ривожланган?\n– Республикамизнинг айрим йирик шаҳарларида тўй ташкилотчилари борлигини биламан. Тошкентдан Фарғона, Бухоро, Самарқандга тўй ўтказиш учун бутун жамоа бўлиб борганмиз. Бу ҳолда бутун жамоанинг сафар харажатлари, баъзан яшаш харажатларини қоплаш керак бўлади. Шунинг учун пойтахтдан ташқарида ташкилотчиларнинг хизматлари қимматга тушиши мумкин.\nЛекин, умуман, Ўзбекистонда, хусусан, Тошкентда тўй саноати жуда яхши даражада ривожланган. Албатта, вилоятлар ўрганиши керак бўлган нарсалар бор, лекин мен бунинг ривожланишига ишонаман ва вилоятларда ҳам қизиқарли тўй лойиҳаларига гувоҳ бўлишимизга аминман.\nУмуман олганда, тўй тадбирларини жуда яхши кўрамиз, меҳмонларни қабул қилишни ёқтирамиз, шунинг учун бу йўналишда албатта ривожланамиз. Ягона нарса шундаки, бизда ҳали бу бизнесни ўрганиш учун жой йўқ, махсус ўқув марказлари мавжуд эмас. Лекин ўйлайманки, буларнинг барчаси тез орада пайдо бўлади.\n- Тўй ташкилотчилари нима учун керак? Олдин уларсиз ҳам ўтказардик…\n- Илгари кўп ишни ўз қўлимиз билан қилардик: ўзимиз таътилга чиқардик, ўз қўлимиз билан уйимизни таъмирлар эдик. Лекин ҳаёт шиддат билан ўтмоқда, одамлар кўп вақтини ишга сарфлашлари боис, турли хизматлар уларга ёрдамга келмоқда. Таътилга чиқиш учун мен туристик агентлигига бораман, у ерда менинг бюджетимга кўра, ташриф буюрушим мумкин бўлган шаҳарлар ва мамлакатлар, меҳмонхоналар, экскурсиялар таклиф қилинади. Менга хавфсиз ва ҳамёнбоп давлат ёки шаҳар таклиф қилинишини биламан.\nТўй ташкилотчилари ҳам шундай ишлайди. Биз келин-куёвларнинг кўплаб масалаларини ҳал қиламиз. Профессионал ташкилотчилар тўй бошловчиси, расмчи, видеограф ва бошқалар билан музокараларни олиб бориб, барча муаммоларни ўз зиммасига олади. Келин-куёвлар эса шошилмасдан тайёргарлигини олиб бораверади.\nДейлик, бу сизнинг биринчи никоҳингиз бўлса, бундай тантанани қандай нишонлаш ҳақида керакли маълумотларга эга бўлмайсиз ва сизга маслаҳат берадиган одамнинг ўзи йўқ ёки сиз катталарга таянмасдан, ўз кучингиз билан ўтказишга қарор қилдингиз. Шу сабабли бизга ёрдам сўраб мурожаат қилишади. Дарвоқе, бундай ёшлар учун беш йилдан буён махсус семинар ташкил этиб, унда мутахассисларимиз тўйга тайёргарликнинг барча жиҳатлари ҳақида сўзлаб беради.\nБундан ташқари, тўйларда баъзи кутилмаган ҳолатлар юз бериши мумкин, келин-куёв ва меҳмонлар бу ҳақда билмаслиги учун фақат тўй ташкилотчиси ва унинг жамоаси муаммони ҳал қила олади. Масалан, июнь ойининг бошида тўйларнинг бирида тўй торти билан боғлиқ бир воқеа содир бўлди. Одатда торт келин-куёв келишидан олдин етказиб берилади, лекин ўша куни ҳаво жуда иссиқ эди ва кондиционер борлигига қарамасдан, торт кўзимиз олдида эрий бошлади. Уни секингина олиб чиқиб, кондитер ёрдамида тартибга келтирдик. Икки соат ўтгач, ҳеч нарсадан хабари бўлмаган келин-куёв тортни кесишди. Бу воқеа ҳақида кейинги кун айтиб бердик.\nДеярли ҳар қандай тўйда кутилмаган ҳодисалар содир бўлади. Аммо нохуш ҳодисалар фақат муаммони ўз вақтида бартараф этган тажрибали мутахассислар хотирасида қолади. Уларнинг маҳорати туфайли келин-куёв ва меҳмонларнинг кайфияти бузилмасдан, байрам кўнглидагидек ўтади.\n– Сиз учун ишингиз қандай аҳамиятга эга? Бу соҳада ишлаш ғояси қандай туғилган?\n– Мен учун ишим – бу ҳаётим. Аслида, мен бу иш билан доимо шуғулланиб келганман: даставвал мактабда, кейин институтда ва олдинги ишимда нималарнидир ташкил қилардим. Тўйимга тайёргарлик кўраётиб, шу мавзуга чуқурроқ шўнғидим, ўргана бошладим, материалларни ўқий бошладим. Ўшанда бу ишни севиб қолдим, келин-куёв учун муҳим бўлган кунда уларга қулайлик ва осойишталик бахш этишни ўзимга маъқул кўрдим.\n- Тўй ташкилотчиси қандай шахсий фазилатлар, билим, кўникмаларга эга бўлиши керак?\n– Энг муҳими, албатта, кишининг ўзида ташкилотчилик бўлиши керак. Шунингдек, яхши хотира, мулоқотчанлик, дипломатия, топқирлик ва албатта, сизга ишонган одамлар олдида масъулиятли бўлиш муҳим аҳамиятга эга.\n- Бўлғуси эр-хотинлар олдингизга аниқ истак ва режа билан келишадими? У ёки бу тантанани ташкил этишда нима илҳом беради?\n-Одатда келин-куёвлар нимани исташаётганини билишмайди. Шунчаки чиройли туй қилишни хохлашади. Кейинчалик суҳбат давомида уларга нима кераклигини билиб оламиз. Ёшлар “чиройли тўй” тушунчасига турлича ёндошади.\nАмалиётимизда ўзига хос тилаклар билан келган бир нечта келин-куёвлар ҳам бўлган. Бир келин тадбир тақдимотини тайёрлаб келиб, тўйхонани безаш, кўйлак тури, куёвнинг кўринишини ҳам ўйлаб қўйган. Мен мантиқий савол бердим: ҳаммаси тайёр бўлса, унда бизнинг нима кераклигимиз бор? Охир-оқибат у бир нарсани яхши тушунди. Режадаги тадбирларни амалга ошириш учун жамоа бўлиши керак.\nБизни расмлар, қўшиқлар, фильмлар илҳомлантиради. Шунингдек, бирор-бир қизиқарли воқеани шакллантиришда келин-куёвларнинг ҳам иштироки бўлиши керак. Жуфтликка нима қизиқарли эканлигини тушуниш учун уларни чуқурроқ ўрганамиз.\n- Амалиётингизда эсда қолар воқеалар юз берганми? Балким нохуш ҳодисалар ҳам бўлгандир?\n– Аслида, биз ҳар бир тўйни эслаб қоламиз, чунки биз учун уларнинг ҳар бири ноёбдир. Албатта, мен илгари айтиб ўтган нохуш ҳолатлар ҳам юз берган.\nМисол учун, мен эндигина тўй ташкилотчиси сифатида ишимни бошланимда, бир неча кутилмган вазиятлар келиб чиққан. Бир тўй пайтида торт қулаб тушган эди. Бошқа бир ҳолатда буюртма берилган торт ўрнига мутлақо бошқаси олиб келинган. Тасодифан этаги босилиб, келиннинг либоси йиртилиб кетган эди. Яна бир келин қаттиқ йиқилиб тушди. Куёв жуда асабийлашди. Ҳар икки ҳолатда ҳам тўй бўлмайди деб ўйлашди.\n– Сизнинг фикрингизча, шахсий сценарий бўйича ўтказилган чиройли тўй эр-хотиннинг бундан кейин ҳам бахтли яшашига кафолат бўлиши мумкинми? Оилавий бахт нимага боғлиқ?\n– Эр-хотин бундан кейин ҳам бахтли яшашига кафолат йўқ. Албатта ўта чиройли тўйлар кўп бўлган. Шунга қарамай, ёшлар бироз вақтдан сўнг ажрашишди. Лекин, умуман, менинг 6 йиллик ишим давомида биз "уйлантирган" ёшлар жуда бахтли яшашмоқда, болалари ҳам бор. Мен учта ажрашган оилани биламан холос.\nОилавий бахт эр-хотинга боғлиқ: уларда севиш, оила яратиш истаги қанчалик ривожланганига қарайди. Ҳозир ёшлар дарров ажралишга тайёр. Мен бир нарсанинг тарафдориман. Турмуш қуриш бир марта ва абадий бўлиши керак. Бу икки ёшнинг онгли танлови бўлиши керак, улар бир-бирларини ўзлари танлаши лозим. Ота-оналарнинг маслаҳати туфайли бир-бирига жуда мос келадиган ажойиб оилалар ҳам шаклланади.


Варданян финалда, Ҳошимбеков бронза медали учун курашади – Ўзбекистон миллий олимпия қўмитаси\nВарданян финалда, Ҳошимбеков бронза медали учун курашади\nНур-Султан шаҳрида (Қозоғистон) спорт курашлари бўйича жаҳон чемпионатининг биринчи кун беллашувлари ўз якунига етди. Регламентга кўра, бугун юнон-рим кураши бўйича -55, -63, -72 ва -82 килограмм вазн тоифаларида беллашувлар ўтказилди.\nЭътиборлиси, -72 килограмм вазнда иштирок этган юртдошимиз Арам Варданян жаҳон чемпионатининг финалига йўл олди. Спортимиз ярим финалда болгариялик Аик Мнацаканяни 4:1 ҳисобида мағлуб этди. Олтин медаль учун кечадиган курашда спортчимиз россиялик Абузаид Манциговга қарши баҳс олиб боради.\nАфсуски, -82 килограмм вазн тоифасида Нурбек Ҳошимбеков финал учун кечган беллашувда грузиялик Лаша Гобадзега 1:3 ҳисобида имкониятни бой бериб қўйди.\nВарданяннинг финали ва Ҳошимбековнинг бронза медали учун кечадиган кураши эртага бўлиб ўтади. Таъкидлаш жоиз, бугун ўтказилган вазн тоифалари Токио-2020 Олимпиадасида амал қилмайди. Эртадан Олимпия вазн тоифасидаги курашчилар баҳсларга киришади.


Питер Хюистра “Андижон“дан учралган мағлубият тасодиф эканлигини исботлай олдик” 25-09-2021, 22:52 | Zamin.uz\nСуперлиганинг 20-туридан ўрин олган “Пахтакор” – “Турон” (3:1) учрашувидан сўнг мезбонлар бош мураббийи Питер Хюистра фикрларини билдириб ўтди.\n"Ўйинни жуда яхши бошладик. Гол ҳам урдик. Биринчи бўлимда катта устунликка эга бўлдик. Танаффусга чиқишдан олдин футболчилар бир оз хушёрликни йўқотишди. Иккинчи бўлимнинг дастлабки 5 дақиқасида кўрсатган ўйинимизни тушунмадим. Бу мен билган “Пахтакор” эмасди. Сусткашликка йўл қўйишимиз натижасида рақибда иккита қулай имконият тақдим этдик. Ўйиндаги устунликни ҳисобда ҳам акс эттирдик. Қайсидир маънода ўтган тур “Андижон”дан учралган мағлубият тасодиф эканлигини исботладик. Бугунги ўйиндан кўнглим тўлди”, – дейди Питер Хюистра.\n- Бир неча тур олдинги “Пахтакор” Суперлигадаги танаффусдан кейин 1:0 ҳисобини сақлаб қолган ҳолда, ўйинни “ўлдириш”га ҳаракат қилаётганди. “Турон” билан ўйинда бунинг аксини кўрдик. Бу “Пахтакор”нинг исталган вақтда ўйинни кучайтира олишини англатадими? Рақиб ҳисобни тенглаштиргач жамоа яна очилиб ўйнади. Иккинчи саволим: Шерзод Темиров иккинчи таймдаги пасайиш чарчоқ билан боғлиқлигини айтди. Жамоа захираси бўйича чемпионатда кучли учликка киради. Бундай жамоа чарчаб қолиши мумкинми?\n- Иккинчи бўлимда рақиб олдинга ўтди. Улар танаффусдан сўнг янги ҳужумчи билан майдонга чиқишди. Натижада уларнинг мураббийи танлаган тактикадан сўнг бизда кўпроқ ҳужумга ўтиш имконияти юзага келди. Ҳисобни тенглаштиришгани билан бизга кўп бўш ҳудудларни яратишди. “Турон”нинг ўзгаришлари бевосита бизнинг ўйинимиз ўзгаришига олиб келди. Тўлиқ ҳудудларни ёпган ҳолатда ҳужум қилишнинг имкони йўқ. Жуда қийин. Жисмоний томондан муаммо йўқ. Футболчилар жуда яхши ҳолатда.\n- Шерзод Аъзамов ва Анзур Исмоиловнинг ёнида ёш футболчиларни ўстириш имкони йўқми? Улар бошқа ўсмайди. Фаолиятларининг чўққисидан ўтиб бўлишган...\n- Сизда бошқа ҳимоячилар бўлса, айтишингиз мумкин (кулади). Уларнинг ўйинидан қониқмоқдаман. 20 та ўйинда 8 та гол ўтказиб юбордик. Хатолар футболнинг бир бўлаги. Тўғри хулоса чиқаришимиз керак. Чемпионлар лигасида катта мақсадларни кўзлаяпмиз. Қишда ҳар бир чизиқда жамоани кучайтирадиган футболчиларни қидирамиз. Олдин расман ОЧЛга йўлланма олишимиз керак.\n- “Пахтакор” биринчи таймда кўпроқ ўнг қанотдан ҳужум қилди. Иккинчи бўлимда эса ҳужумлар чап қанотга кўчди. Бунинг сабаби нима билан боғлиқ?\n- Баъзи ўйинларимиз бўлади, тўлиқ ўнг қанотни ишлатамиз. Айрим баҳсларда фақат чап қанотни ишлатамиз. Бу ўйиндан келиб чиқиб ўзгартирилади. Рақибларга икки қанотдан ҳам босим ўтказа оламиз. Иккинчи бўлимда Черанни олдинроққа суриш орқали бўш ҳудуд яратдик. Натижада кескинлик ошди.\n- “Турон”нинг 77-рақамдаги (таҳр. – Билолхон Тошмирзаев) футболчисини персонал қўриқлаш мақсадида бирор ўйинчини бириктирганмидингиз?\n- Йўқ, бундай қилмадик. Бу футболчини ўйиннинг бошида бошқа қанотда ўйнатишди. Шу биз учун сюрпириз бўлди. Икки қанотда ўйнайдиган ҳимоячиларимиз яхши ўйин кўрсатишди. “Замин” янгиликларини “Youtube”да кузатиб боринг\nЯнгиликлар » Спорт » Питер Хюистра: “Андижон“дан учралган мағлубият тасодиф эканлигини исботлай олдик”


ПАРТИЯМИЗ АЪЗОЛАРИ СОНИ ОРТМОҚДА - Ўзбекистон овози газетаси\nПАРТИЯМИЗ АЪЗОЛАРИ СОНИ ОРТМОҚДА\n— Бундан беш-олти йил илгари Самарқанд аэропорти ходимлари орасида партиямизнинг 5 нафар аъзоси бор эди, — дейди бошланғич партия ташкилоти етакчиси Шариф Шарофов.\n— Бугун эса бошланғич партия ташкилотимизнинг 60 нафар аъзоси бор. Кейинги йилларда бошланғич ташкилотнинг «Аэропорт» маҳалласи ҳисобига ҳам кенгайиб бораётгани эътиборлидир. Масалан, шу йилнинг ўзида маҳалла ва жамоадан партияга 7 нафар янги аъзо қабул қилинди.\nБошланғич ташкилотнинг асосий вазифаси, биринчи галда, одамлар ўртасида партия ғояларини тарғиб этиш, янги аъзолар ҳисобига сафларимизни кенгайтириш, — дейди қуйи бўғин етакчиси. — Депутатлар билан ҳамкорликда ҳудуддаги муаммоларни ўрганиш, уларнинг ечими бўйича халқ депутатлари Самарқанд шаҳар Кенгаши сессияларига масала киритиш, партия аъзолари сиёсий ва ҳуқуқий онгини ошириш борасида аниқ режалар ишлаб чиқдик.\nБу ишларда аэропорт директори Улуғбек Шамсиқулов, меҳнат мудофааси бўйича муҳандис Равшан Ҳусаинов, техник таъминот бўйича бўлим бошлиғи Алишер Воҳидов, лаборант Абдусами Исроилов, диспетчер Татьяна Авдикина каби жонкуяр партия аъзолари доимий равишда фаоллик кўрсатишмоқда. Айниқса, аҳолини иш билан таъминлаш, коммунал соҳадаги муаммоларни бартараф этиш, кам таъминланган ҳамда боқувчисини йўқотган оилаларга амалий ёрдам кўрсатиш борасидаги ишлар кўнгилдагидек ташкил этилмоқда.


Бола тарбиясига оид - Динда саволим бор\nХозирги вақтда: 26 май 2019, 18:27\nБола тарбиясига оид\nПост Qalbimda_imon » 12 ян 2019, 13:54\nМен кўп психологик китоблар ўқиб тураман. 3 ёшли қизим ва 3ойлик чақалоғим бор. Қизимга умуман бақиришни, уришни хоҳламайман, уни қийналишини ҳис этиб тураман. Урушмасам этганини қилдиради, инжиқлик қилади. Меъёрни ушлашга ҳаракат қиламану аммо борган сари қайсар, инжиқ бўлиб кетяпти. Иложи борича яхши гапиришга, эртаклар айтиб этганимми қилдиришга ҳаракат қиламан. Кейинчалик эрка-тантиқ қиз бўлиб қолмасмикин, деб хавотирдаман. Суралар, шеърлар ёдлаттираман десам бир-икки айтиб чарчаганини айтади. Маслаҳат беринг илтимос!\nПост Руҳшунос » 22 ян 2019, 11:49\nСиз қизингиздан кўп нарсаларни талаб қиляпсиз. У ҳали кичик ёшда. Бор йўғи уч ёшку. Дарс қилдирмоқчи бўлсангиз, буни ўйин тарзида амалга ошириш керак. Йўқса, дарс десангиз, юраги безиллайдиган бўлиб қолади. Инжиқлигига келсак, бирон гапни айтдингизми, унда қатъий туришингиз керак. Айтганингизни қилса, мақтаб, у яхши кўрган кийимини кийдириб, у яхши кўрган егулигини едириб, у яхши кўрган бирон масканига олиб боришингиз мумкин. Бола билан уни ҳурмат қилиб, яхши оҳангда, ҳудди катталарга муомала қилгандек гаплашиш керак. Кўпинча ёш болаку, дея муомаламиз нари-бери бўлади, у билан қилаётган муносабатимизга, ўз ота-оналик нуфузимиз билан тазйиқ ўтказамиз. Бу албатта нотўғри. Энг катта хатоимиз, болани уришамиз ва ич-ичимиздан ўзимизни айбдордек ҳис этамиз. Устига-устак, ётоғига кириб, ухлаб ётган бола тепасида ўтириб, йиғлаймиз, кечирим сўраймиз. Нима учун? Чунки, қалбимиз нотўғри иш қилганимизни бизга билдириб туради ва эзилади. Бола эса буни ҳис этиб туради ва у ҳақлигини билган ҳолда, баттар инжиқлик қилади, айтганимизга кирмайди. Шунинг учун, сабрли бўлган ҳолда, қатъий бўлишимиз керак. Ҳамда, болани қандай инсон бўлишини хоҳласак, аввал шу инсонга биз катталар айланиб олишимиз керак. Қуш уясида кўрганини қилади, деган нақл борку. Демак, болага бирон сура ёд олдирмоқчи экансиз, уни ўзингиз қайта-қайта такрорланг, албатта овоз чиқарган ҳолда. Сизни дарс қилаётганингизни кўради ва эшитади, ҳамда бола шу тарзда сурани ёдлаб олади. Ўзингизга ҳам эътибор бериб кўринг, эҳтимол сизнинг феъл-атворингизда ҳам баъзи ҳолларда қайсарлик бордир. Ҳеч бўлмаса ҳаёлларингизда. Чунки, кўпинча, фарзандларимиз бизнинг хатоимизни, феъл-атворимизни такрорлайдилар. Биз, ота-оналар, боладан яхши гумонда бўлишимиз керак. Валлоҳу аълам.\nПост Qalbimda_imon » 22 ян 2019, 22:42\nЯна бир саволим бор эди.\nБиз қайнона-қайнотам билан бирга яшаймиз. Кўпинча қизим йиғлаб қайсарлик қилса, ҳамма этганини қилишади йиғламасин деб. Ўзим ҳам шунга ўрганиб қоляпман, авваллари «олдин чиройли гапириб сўра», дердим. Ҳозир унчалик эмас. Бир куни ўртоғига «Битта йиғлагин, этганингни қилишади», деганини эшитиб қолдим. Қайнотам қилаётган ишлари тўғрими? Агар нотўғри бўлса, уларни хафа қилмасдан қандай қилиб тушунтирсам бўлади?\nПост Руҳшунос » 12 фе 2019, 11:41\nВа алайкум ассалом. Қайнона ва қайнотага ақл ўргатиб, ёки бирон танбеҳ бериб, кўзларига ёмон кўриниб қолманг. Уларни тушунса бўлади. Ўзбекчиликда, “Мевасидан данаги ширин” деб, бекорга айтилмаган. Набираларига бундай муомала қилиш, улар учун руҳан хушнуд бўлишдир. Шунчаки, болага чиройли гаплар билан тушунтириб турилса, болага бола каби қаралмай, ҳамма гапни тушунадиган инсон, деган нуқтаи-назардан қаралса, етарли. Бола асабий бўлиб, жазавага тушган ҳолатда ҳам, сиз гапингиз оҳангини ўзгартирмай, ҳеч нима бўлмагандай гапираверинг, бунга бола ҳам, қайнота ва қайнонагиз ҳам секин-аста кўникади. Асосийси, сиз ранжимай, асабийлашмай, ички хотиржамлигингизни ушлаб туришингиздир. Валлоҳу аълам.\nПост Qalbimda_imon » 14 фе 2019, 20:11\nСаволларимизга вақтингизни аямасдан жавоб бераётганингиз учун катта раҳмат! Аллоҳим сизларни икки дунё саодати билан сийласин!\nПоследний раз редактировалось Qalbimda_imon 18 фе 2019, 09:27, всего редактировалось 1 раз.\nПост Руҳшунос » 17 фе 2019, 06:55\nМавзу - Бола тарбиясига оид


Ўзбекистон дипломатлари Нидерландиядаги оммавий қабрни зиёрат қилади\nЎзбекистон Республикаси дипломатлари Нидерландиядаги оммавий қабрни зиёрат қилади\n2 May 12:40 Жамият\nдипломатлар ЖАМИЯТ мотам тадбири Нидерландия оммавий қабр ЎЗР\nНидерландияда ўзбекистонлик дипломатлар Иккинчи жаҳон урушида фашистлар қўлига асир тушган ва ҳалок бўлган аскарларни хотирлайди.\nДафн маросими Нидерландиянинг Бенилüкс мамлакатларидаги Ўзбекистон Республикаси элчихонасининг Леусден шаҳри яқинидаги Растоф қабристонида бўлиб ўтади.\nХотира маросими Рамазон ҳайити, шунингдек, 9-май – Хотира ва қадрлаш куни муносабати билан ўтказилмоқда, деб хабар беради “Дунё” ахборот агентлиги. Элчихона Нидерландиядаги ватандошларни унда иштирок этишга таклиф қилди.\n2021 йил 22 апрел учун об-ҳаво маълумоти\nМаросим иштирокчилари Голландиянинг “Совет шон-шуҳрат даласи” жамғармаси кўнгиллилари билан биргаликда ёдгорлик мажмуаси қабристонига дафн этилган 865 нафар совет аскарининг қабрига гул қўяди. Ўлганлар хотирасига Қуръондан суралар ўқилади. Кейин қабристонга дафн этилган барча қаҳрамонлар хотирасига палов тарқатилади.\nЁдгорлик мажмуаси 1948 йил 18 ноябрда очилган, бу эрда ётган баъзи аскарлар номаълум бўлиб қолган. Улар орасида 1941 йилнинг кузида Голландиядаги Амерфсорт концлагерига олиб кетилган 101 нафар ўзбекистонлик ҳам бор. 1941 йил қишда 24 аскар қийноқлар ва касалликдан вафот этди, қолган 77 нафари 1942 йил 9 апрел куни эрталаб яқин атрофдаги ўрмонда отиб ўлдирилган. 2020-йил май ойида Иккинчи жаҳон урушидаги Ғалабанинг 75 йиллиги арафасида тақдим этилган “101” бадиий филми ўзбек жангчилари хотирасига бағишланган.\nХалқаро маданий форум Ўзбекистонда бўлиб ўтади\nЎзбекистон Республикаси пойтахтида биринчи кўнгиллилар фестивали бўлиб ўтди\nЎзбекистонда шифокорларга индивидуал амалиёт билан шуғулланишга рухсат берилади


Газета СБХ / 2015 год / № 27 / Янги қонун моҳияти\nМамлакатимизда Президентимиз Ислом Каримов раҳнамолигида суд ҳoкимиятини бoсқичмa-бoсқич мустaҳкaмлaб бoриш, суднинг мустaқиллигини тaъминлaш, уни фуқaрoларнинг ҳуқуқ вa эркинликлaрини ишoнчли ҳимoя қилишга xизмaт қилaдигaн мустaқил дaвлaт институтигa aйлaнтиришгa қaрaтилгaн кeнг кўлaмли тaшкилий-ҳуқуқий чoрa-тaдбирлaр aмaлгa oширилди. Айниқса, суд-ҳуқуқ соҳасини ислоҳ қилишнинг қонунчилик асослари замон талаби, халқаро ҳуқуқ меъёрларига мувофиқ такомиллашаётганини дунё ҳамжамияти ҳам эътироф этмоқда.\nСоҳага оид ҳуқуқий база суд ҳокимияти мустақиллигини таъминлашга, суд кадрларини танлаш ва жой-жойига қўйишнинг замонавий демократик тамойилларга асосланган тизимнинг яратилишига йўл очди. Ходимларни ижтимоий муҳофаза қилиш, судьяларнинг иш юкламаларини камайтиришга оид чора-тадбирлар судларда иш юритиш сифат жиҳатдан тобора яхшиланишига олиб келмоқда. Бу жараёнда замонавий ахборот-коммуникация технологияларидан фойдаланиш кенг йўлга қўйилаётгани тизим ривожида ўзига хос янги босқични бошлаб берди.\nДавлатимиз раҳбарининг «Замонавий ахборот-коммуникация технологияларини янада жорий этиш ва ривожлантириш чора-тадбирлари тўғрисида»ги Қарори ва «Суд тизими ходимларини ижтимоий муҳофаза қилишни тубдан яхшилаш чора-тадбирлари тўғрисида»ги фармони ҳамда Ўзбекистон Республикаси Вазирлар маҳкамасининг «Судлар фаолиятига замонавий ахборот-коммуникация технологияларини жорий этиш чора-тадбирлари тўғрисида»ги қарори бу борада муҳим дастуриламал бўлаётир.\nМазкур ҳужжатлар туфайли судларда иш юритиш самарадорлигини оширишни таъминлайдиган замонавий ахборот тизимлари ва ресурслари яратилди. Тадбиркорлик субъектлари ва аҳолига кўрсатиладиган интерактив хизматлар рўйхати кенгайиб, ривожланган давлатларда кенг қўлланилаётган «электрон одил судлов» институти шаклланди.\nМазкур институтнинг афзаллиги шундаки, у суд ишини юритишни сифат жиҳатдан яхшилайди, суд харажатларини камайтиришга хизмат қилади ва тарафларга қулайлик яратади. Шу билан бирга, суд жараёни иштирокчиларига кенг имкониятлар, хусусан, турли ҳужжатларни электрон шаклда жўнатиш, ишнинг боришини интернет тармоғи орқали кузатиш, суд ҳужжатларини электрон шаклда олиш, видеоконференция орқали суд муҳокамаларида иштирок этиш имкониятини беради. Бу тизим одил судловдан барча фойдаланиши мумкинлиги ва очиқлик тамойиллари асосида амалга оширилади.\nЎз навбатида, қоғоз шаклидаги ҳужжатлар айланишининг камайишига, аризаларни кўриб чиқиш муддати қисқаришига, фуқароларга судларнинг базасига кириб, онлайн режимида ҳужжатлар билан танишиш имкониятини яратади.\nШуни қайд этиш керакки, электрон ҳужжат алмашинуви Ўзбекистон Республикасининг «Электрон рақамли имзо тўғрисида»ги ва «Электрон ҳужжат айланиши тўғрисида»ги қонунлари талаблари асосида тартибга солинади.\n2015 йил 9 июнда эълон қилинган «Ўзбекистон Республикасининг айрим қонун ҳужжатларига ўзгартиш ва қўшимчалар киритиш, шунингдек айрим қонун ҳужжатларини ўз кучини йўқотган деб топиш тўғрисида»ги қонун билан Ўзбекистон Республикасининг Фуқаролик процессуал кодексига ўзгартиш ва қўшимчалар киритилди. Бу фуқаролик судларига электрон мурожаат қилиш, суд чақирув қоғозлари, қарор нусхалари ва бошқа ҳужжатларни электрон шаклда юбориш механизмини жорий этишни назарда тутади.\nҚонунга мувофиқ шахслар фуқаролик судларига ариза билан мурожаат қилганда унда ўзларининг электрон манзилини кўрсатиши мумкин. Бу унинг суд билан ҳужжат алмашинувини ахборот тизими орқали электрон шаклда олишга бўлган розилигини билдиради. Суд аризани кўриб чиқишга қабул қилганидан кейин ишда иштирок этувчи шахсларнинг электрон манзилларига чақирув қоғозларини электрон шаклда юбориши мумкин.\nСуд тарафларга ва ишда иштирок этувчи бошқа шахсларга суд ҳал қилув қарорининг ёки иш юритишни тўхтатиб туриш, тугатиш тўғрисидаги ёхуд аризани кўрмай қолдириш ҳақидаги ажримнинг нусхасини электрон шаклда юбориши мумкин.\nКиритилган ўзгаришларнинг яна бир эътиборли жиҳати шундаки, электрон ёки ўзга алоқа воситасида олинган ҳужжатлар ёзма далил сифатида эътироф этилиши мумкин. Қонунчиликдаги бу янгилик юртимизда «электрон одил судлов»ни амалиётга жорий этишга оид ҳаракатлар янги босқичга кўтарилганидан далолат беради.\nБир қатор хорижий мамлакатлар тажрибасида даъво аризалари электрон шаклда тақдим этилиши ва гувоҳлар билан бевосита мулоқот қилишнинг иложи бўлмаганда бу видеоконференция орқали таъминланади. Тажрибалар таҳлили шуни кўрсатмоқдаки, «электрон одил судлов» электрон шаклда иш юритиш, судларга ариза ва шикоятларни интернет орқали тақдим этиш, суд иши юритишни замонавий технологиялар орқали ёзиб бориш, интернет тармоғи орқали суд материалларидан барчанинг фойдаланиши мумкинлиги, тарафларни суд биносига чақирмасдан онлайн режими орқали ишларни кўриб чиқиш каби бир-бири билан боғлиқ бўлган таркибий қисмлардан иборат.\nХулоса қилиб айтганда, «электрон одил судлов»нинг жорий этилиши нафақат суд харажатларини камайтириш, балки фуқаролар, юридик шахслар ҳуқуқ ва манфаатларини тезкор ва ишончли ҳимоя қилишга замин яратади. Энг муҳими, бу жараёнда одил судловнинг сифати янада ошади.\nҳузуридаги Амалдаги қонун ҳужжатлари мониторинги институти етакчи илмий ходими.


Ҳужжатда аниқ айтилган: космос "қонуний ва жисмоний жиҳатдан инсон фаолиятининг ноёб соҳаси бўлиб, АҚШ уни жамоат мулки деб ҳисобламайди". Бироқ, Оқ уй адолатли таъкидлаганидек, АҚШ узоқ вақтдан бери белгиланган позицияни унга ҳеч қандай ўзгартириш киритмасдан туриб тасдиқлади.\nРоссия муносабати башорат қилиб бўладиган тарзда бўлди - вазмин ва қораловчи.\nАммо бу фармоннинг имзоланиши асосан истеҳзо ва эсанкираш билан билдирилган қизиқиш билан боғлиқдир: мана, энди Америка ва унинг раҳбарида бошқа долзарброқ муаммолар топилмади!\nДарҳақиқат, бутун дунё оғир кунларни бошидан кечираётган бир пайтда, "мукаммал бўрон" ибораси Қўшма Штатлардаги вазиятни тавсифлаш учун кўпроқ мос келади.\nБир томондан, ўта оғир COVID-19 эпидемияси: касалланганларнинг энг катта сони ва ўн мингдан ортиқ қурбонлар.\nБошқа томондан, шунчалар кескин иқтисодий инқироз мавжуд бўлиб, унинг таъсирини юмшатиш учун ҳукумат шунчалар экстремал чораларни кўрмоқдаки экспертлар уларни атом бомбаси билан таққослайдилар, бунда эса иқтисодиётни қутқариш чоралари унга янада вайронкор таъсир кўрсатиши мумкинлигига очиқ-ойдин ишора қилмоқдалар.\nИқтисодиёт ортидан табиий равишда ижтимоий соҳа ҳам қулади, бу билан Трамп президентлигининг уч йиллик "ғайриоддий", аслида ҳам шундай, ютуқларини кўмди. Ишсизлик рекорд даражада ошиб кетди, мутахассислар эса бу фақат бошланиши ва бундан ҳам ёмонлашишидан қўрқишмоқда.\nБундан ташқари, навбатдаги президентлик сайловларигача олти ойдан кўпроқ вақт қолди - бу нафақат Оқ уйнинг ҳозирги эгаси, балки бутун мамлакат учун муҳим олти ой.\nВа бундай вазиятда Доналд Трамп космосга эътибор қаратиш зарур деб ҳисоблади.\nВа у учун бу тасодифий қизиқиш эмас. У бу мавзуга бир неча бор мурожаат қилган.\nЎтган йилнинг январ ойида маълум бўлганки, АҚШ президенти бир вақтнинг ўзида агар агентлик инсонни Марсга етказишга муваффақ бўлса, НАСАга чексиз миқдорда пул ажратишни таклиф қилган.\n2019 йил март ойида Трамп америкаликларни беш йил ичида Ойга етказишни талаб қилди. Июл ойида у Қизил сайёра ҳақида гапга қайтди ва яқин орада у ерда АҚШ байроғини ўрнатилишини ваъда қилди.\nШу йилнинг феврал ойида президент Конгрессга Ой ва Марсга одам томонидан бошқариладиган парвозлар дастурини молиялаштиришни сўраб мурожаат қилди. Шундай қилиб, янги фармон Трампнинг бир неча йиллар давомида олиб борган сиёсатига мутлақо мос келади.\nАсосий савол бошқа нарсада: АҚШ етакчисининг космик мавзудаги шунга ўхшаш кетма-кетлигини, шу йўсинда телбалигини қандай баҳоласа бўлади?\nДоналд Трампнинг ғайритабиийлиги ҳамманинг тилида, ва бу рақибларига уни ҳар қандай гуноҳларда, шу жумладан аҳмоқлик ва ҳатто ақлдан озганликда айблаш имконини беради (Кремл учун ишлашни эсламасак ҳам бўлади).\nБироқ, Оқ Уйда ишлаган йиллари давомида унинг хўжайини имидж фақат ташқи қобиқ эканлигини исботлади, аслида рўппарамизда энг ёмон шароитларда ҳам муваффақиятга эриша оладиган ақлли ва жуда самарали менеджер намоёндир. У деярли бутун АҚШ давлат аппарати унга қарши иш олиб борган Вашингтондаги вазиятни ҳам ўз фойдасига ўзгартиришга муваффақ бўлди. У рақиблари иқтисодий тизимда имконсиз ва эришиб бўлмайдиган деб ҳисоблаган натижаларга эришди. Тўғри, энди бу муваффақиятлар вазиятлар босими остида йўққа чиқди (бу вазиятлар ҳақида Трамп узоқ вақт олдин уларни қаттиқ танқид қилиб гапириб ўтган), аммо бу ҳақиқатни ўзгартирмайди.\nВа энди, одатий дунё бизнинг кўз ўнгимизда қулаётган маҳалда, АҚШ президенти космик тадқиқотлар мавзусини илгари сурмоқда.\nАфтидан, Доналд Трамп бу ғайритабиийлик ва аҳмоқлик эмас. Бунда у аслида Америка иқтисоди кириб қолган тупикдан чиқиш йўлини кўрмоқда. Эҳтимол, унинг позициясига у ёшлиги инсониятнинг космик истиқболлари ҳақида оммавий оптимизм даврида ўтган авлодга мансублиги таъсир қилади. Бироқ, аслида АҚШ президенти томонидан белгиланган "ташхис" мутлақо тўғри.\nЖаҳон иқтисодиёти тизимли инқирозга юз тутди ва бу яна бир катта қайта тақсимлашга олиб келади. АҚШ мавжуд – ўлим талвасасида қолган тизимнинг асосий фойда олувчисидир. Дунёда эса жуда жиддий рақобатчилар кучга кирди, шунинг учун давом этаётган ўзгаришлар Вашингтонни энг катта йўқотишларга олиб келади. Вазият "глобус тугаб" - сайёрада, аввалгидек шу вазиятгача ҳар доим бўлиб келганидек, иқтисодий ривожланишнинг навбатдаги босқичига айланиши мумкин бўлган янги ҳудудлар ва бозорлар тугуганлигини англаниши билан кескинлашмоқда.\nБундай шароитда Америка иқтисодиётини қайта қуриш ва янгилаш бўйича ҳар қандай ҳаракатлар косметик ва қисқа муддатли эффектга олиб келади. Узоқ вақт давомида барқарор ривожланишни таъминлайдиган мутлақо янги манба керак. Кўринишидан, Доналд Трамп ердан ташқаридаги ҳудудни шундай манба сифатида кўрмоқда.\nБу замонавий жамият назарида жуда шубҳали фикр.\nЭллик-олтмиш йил олдин мутахассисларнинг ҳам, кенг омманинг ҳам XXI асрнинг бошларига келиб, инсоният космосни ноёб ва чексиз манбалардан фойдаланган ҳолда унда тадқиқот ишларини олиб борилишига ишонган.\nҲақиқат унчалик оптимистик эмаслиги аён бўлди.\nКосмос дунёдаги энг ривожланган давлатларнинг жуда қиммат "ҳобби" бўлиб қолмоқда. Унинг тижорат мақсадларида ишлатилиши жуда чекланган (алоқа сунъий йўлдошлари ва шунга ўхшаш лойиҳалар), аммо оммавий ахборот воситалари мунтазам равишда ёмон янгиликларни келтирмоқдалар. Ўтган ҳафта ҳамма OneWeb-нинг банкротлиги ва Илон Маскнинг яна бир муваффаққиятсизлиги ҳақида билди.\nШак-шубҳа йўқки, эртами-кечми шундай жадал илмий ва технологик қадам босиладики, бунда инсоният космосни кашф этишнинг янги босқичига чиқади ва уни тижорий жиҳатдан жозибадор қилади.\nБироқ, ушбу муаммони тезда ҳал қилишга таваккал қилиш жуда хавфли. Аммо Трамп буни амалга оширишга ҳаракат қилмоқчи, чоғи.\nКўринишидан, энг катта муваффақиятсизликлардан қутулишга муваффақ бўлган бизнесмен ва давлат арбоби сифатида, у узоқ вақтдан бери бошқарув борасидаги тажрибасидаги кузатувнинг асослилигига ишонч ҳосил қилди: зарур манбалар (молиявийдан бошлаб меҳнат манбаларигача) ва етарлича маъмурий босим билан ҳар қандай муаммони ҳал қилиш мумкин.\nСалкам ҳар қандай муаммони дейиш тўғрироқ бўлади.


Қозоғистонда аҳолига карантин сабаб кетма-кет иккинчи ой салкам 100 доллардан ёрдам пули тарқатилади – mulkdor.com\nApril 27 2020, 01:04 Дунё\nҚозоғистонда фавқулодда ҳолат режими яна узайтирилгани сабабли бир қатор қозоғистонликларга ижтимоий тўлов бериш давом эттирилади. Бу ҳақда Оқ ўрда сайтида маълум қилинди.Қозоғистон президенти Қосим-Жўмарт Тўқаев мамлакатда фавқулодда ҳолат режимини 11 майга қадар узайтиришга қарор қилган эди. Шу сабабли апрель ойида давлат томонидан 42 500 тенге (тахминан 99 доллар) ёрдам пули олган фуқаролар бу пулни май ойида ҳам олишни давом эттиради.\n«Ҳукумат даромадини йўқотган фуқароларга 42 500 миқдоридаги ёрдам пулини иккинчи ой ҳам тўлаб беради. Яна ариза бериш шарт эмас. Тўловлар илгари тақдим этилган ҳужжатлар асосида амалга оширилади», — деган Тўқаев. Шунингдек, муҳтож оилалар озиқ-овқатлар тўпламини олишда ҳам давом этишини маълум қилган.\nПрезидент матбуот хизмати хабарида айтилишича, Қозоғистонда фавқулодда ҳолат режими даврида аҳолининг 4 миллион 250 нафари 42 500 тенгедан ёрдам пули олган. Яна 570 дан ортиғига озиқ-овқат тўплами берилган. Умумий ҳисобда 1,1 миллион кишини озиқ-овқат билан таъминлаш режалаштирилган.\nБундан ташқари, яна 1,6 миллион киши апрель-май ойларида коммунал хизматлар учун 15 тенге миқдорида давлатдан ёрдам пули олади.\nЭслатиб ўтамиз, Қозоғистонда коронавирус тарқалиши муносабати билан 16 мартдан 15 апрелга қадар фавқулодда ҳолат режими жорий қилинган. 11 апрель куни эса мамлакат президенти фавқулодда ҳолат режимини апрель ойининг охирига қадар узайтиришга қарор қилганди.\nҚозоғистон карантин ёрдам пули\nРязанда 6 ўзбек автоҳалокатга учради\nРязандаги фожиали автоҳалокатда 7 киши жабрланган, шундан 6 нафари Ўзбекистон фуқароси экани айтилмоқда, деб ёзади Zed News. "Каспий" трассасида юз берган йўл-транспорт ...\nЖамиятSeptember 4 2019, 09:09


15:27 / 09.03.2016\nДам олиш кунларимнинг бирини бирор-бир фильм кўриб ўтказишни ният қилдим-да, диск сотаётганлар қатор тизилиб турган “раста” томон секин одимладим. Эҳ-ҳе... Дискларнинг турли-туманлари бор: хориж фильмлари дейсизми ёки ўзимизникими, клиплар “гулдастаси”дан тортиб, ҳар хил сериаллар “мажмуа”сигача, хуллас, йўқ нарсанинг ўзи йўқ. Қай бирини олишингнида билмайсан, киши. Бошинг айланиб, бор кучингни таваккалчиликка берасан, кўзга яқинроқ бирор-бир фильмли дискни сотиб оласан. Аммо ўша куни бозорни “қайнат”ган бир сабаб бор эдики, барча “дискчилар”нинг оғзида бир гап айланарди: “Дизайннинг янгиси чиқди...”.\nТабиийки, қизиқиш пайдо бўлди ва диск сотаётган йигитлардан “Дизайн” гуруҳининг янги концерт дискини сўрадим. Улар мийиғида кулишди-да, “Буни ўзингиз кўринг, оилавий томоша қилиб бўлмайди”, деб шипшитиб қўйишди. Яъни...\nАна шу “яъни”га концерт дастурини томоша қилиш пайтида гувоҳ бўлдим. Катта бир концерт саройида кўчаларда, телевидение ва матбуот орқали рекламаси кетган, мухлислари ошиқиб кутган “Дизайн” жамоасининг концерт намойиши ҳақида очиғи, нима деб гапиришни билмай қолдим. Чунки журналист, нимадир ҳақида ёзаяптими, далил-исботи билан ёзиши керак. Ҳар ҳолда устозлар бизга шундай ўргатишган. Аммо концерт дастурида айтилган гапларни, ибораларни, жумлаларни, хуллас, ўша кулгуни ҳеч қанақасига, на очиқ-ойдин ва на “пахтага ўраб” ёзиб бўлмайди. Чунки бунга қўл бормайди, юз чидамайди. Ўқувчилардан андиша қилади одам. Аммо мана шу ерда ёзишга ийманиб турганимиз ўша гапларни деярли беш минг томошабин қаршисида, (бу саноққа дисклар ва интернет орқали томоша қилганлар қўшилмади) бемалол айтишга уларни нима ундади? Машҳурликка бўлган илинжми? Ёшлар тилида достон бўлишми? Ёки “кўча кўрган йигитликларини” кўрсатиб қўйишми? Хуллас, билмадим, билолмадим...\n— “Ўзбекнаво” эстрада бирлашмасига. Олдиларига бир қоп ғоя олиб борсанг, бир пиёла қолдиришади...


22 Октябрь 2021 08:00\nMOSKVA. Kazinform - Қозоғистон Республикаси Энергетика вазири Мағзум Мирзағалиев Россия Федерацияси Ҳукумати раҳбариининг ўринбосари Aлександр Новак билан учрашди, деб хабар беради Kazinform Қозоғистон Республикаси Энергетика вазирлиги матбуот хизматига таяниб.\nМосквадаги учрашувда ёқилғи -энергетика соҳасидаги ҳамкорликнинг юқори даражаси қайд этилди. Шундай қилиб, томонлар нефть, нефть -кимё, газ саноати ва ер ости бойликларидан фойдаланиш соҳасидаги масалаларни муҳокама қилишди.\nБундан ташқари, улар шу ойда бошланган ва ички бозордаги вазиятни тезда барқарорлаштириш ва ёқилғи танқислигининг салбий оқибатларининг олдини олиш имконини берган Россия дизел ёқилғисини Қозоғистонга етказиб бериш масаласини муҳокама қилишди.\nВазир Мағзум Мирзағалиев Шимолий Қозоғистон ва Шарқий Қозоғистон вилоятларини газлаштириш мавзусини ҳам кўтариб, Россия томонини ўзаро мақбул шартларда газ етказиб беришда иштирок этишга таклиф қилди. Бош вазир ўринбосари Aлександр Новак Россия Ҳукумати бу масала бўйича музокара жараёнини фаоллаштиришга тайёрлигини, тегишли органлар ва компанияларга тегишли кўрсатмалар берилишини таъкидлади.\nУчрашув иштирокчилари, шунингдек, Россиядан Хитойга транзит йўли бўйлаб суюлтирилган газ қуйиш шохобчалари тармоғини яратиш бўйича қўшма сармоявий лойиҳани яратиш имкониятини кўриб чиқишга келишиб олдилар. Томонлар бу йўналиш юқори салоҳиятга эга еканлиги ва Қозоғистон саноат корхоналари ва транзит транспортининг ёқилғига бўлган эҳтиёжини қондириш борасида келишиб олдилар.\nМузокаралар якунида томонлар мавжуд ва янги қўшма лойиҳалар доирасида икки томонлама муносабатларни ривожлантиришдан манфаатдор эканини қайд этишди.\nКалит сўзлар: ҚР Энергетика вазирлиги,


Трансмиллий жиноятлар сирасига кирувчи одам савдосининг турли кўринишларидан жаҳондаги барча мамлакатлар қайсидир даражаларда жабр кўряпти. Маълумтотларга қараганда, дунё миқёсида ҳар йили уч миллионга яқин киши одам савдоси қурбони бўлади. Ачинарлиси, уларнинг 1,2 миллиондан зиёди болалардир. Мазкур рақамлар одам савдосига қарши курашиш қанчалик долзарб эканини англатади. Бу эса, ушбу глобал муаммони имкон қадар ҳал этиш, одам савдосига қарши курашишда халқаро миқёсда таъсир чораларини кучайтиришни тақозо этмоқда. Соддароқ айтганда, сайёрамизнинг қай бир нуқталарида пайдо бўлиб, эндиликда тобора авж олган бу иллат инсониятнинг оғриқли муаммосига айланди. Шу сабабли, ҳар бир давлат бу хавфдан ҳимояланишнинг қатъий чораларини кўриши, шу йўналишдаги халқаро ҳуқуқий ҳужжатлар, конвенцияларга қўшилиши ҳам ҳаётий, ҳам ижтимоий-сиёсий зарурат даражасига кўтарилди.\nЕр юзида кенг тус олиб улгурган бундай халқаро хавфга қарши ҳамкорликда курашиш мақсадида Бирлашган Миллатлар Ташкилоти томонидан бир қатор халқаро ҳуқуқий ҳужжатлар қабул қилинган. Шуни таъкидлаш жоизки, миллий қонунчилигимизнинг одам савдосига қарши курашиш ва унинг олдини олишга оид меъёрлари умумэътироф этилган халқаро ҳужжатларга мос келади. Бу, аввало, мустақил мамлакатимизнинг Бош қомусида “демократия умуминсоний принципларга асосланади, уларга кўра инсон, унинг ҳаёти, эркинлиги, шаъни, қадр-қиммати ва бошқа дахлсиз ҳуқуқлари олий қадрият ҳисобланади”, деб қатъий мустаҳкамланганлигида ёрқин акс этади. Конституциямизга мувофиқ: “Ҳеч ким қийноққа солиниши, зўравонликка, шафқатсиз ёки инсон қадр-қимматини камситувчи бошқа тарздаги тазйиққа дучор этилиши мумкин эмас”.\nИстиқлол шарофати туфайли юртимиздаги ҳар бир инсон ўз қадр-қимматига муносиб тарзда озод ва эркин яшаш, меҳнат қилиш, ўз меҳнати натижаларидан манфаатдор бўлиш, барча ҳуқуқ ва эркинликларидан дахлсиз равишда фойдаланиш имкониятига эга бўлди.\nБиз инсон қадри, шаъни улуғланадиган мамлакатда яшаяпмиз. Юртимизда олиб борилаётган барча ислоҳотлар замирида ҳам энг аввало, инсонлар ҳақ-ҳуқуқларини ҳимоя қилиш, манфаатларини таъминлаш мақсади мужассам. Мустақил мамлакатимиз фуқароларини одам савдоси ва унинг салбий оқибатларидан асраш олий қадрият саналмиш инсон ҳуқуқ ва эркинликлари дахлсизлигини таъминлашга хизмат қилмоқда. Бу борада бир қатор тизимли ишлар амалга оширилмоқда.\nЎзбекистон Республикаси Президентининг “Одам савдосига ва мажбурий меҳнатга қарши курашиш тизимини янада такомиллаштиришга оид қўшимча чора-тадбирлар тўғрисида” Фармони қабул қилинди. Фармон мамлакатимизда трансмиллий жиноятчиликка қарши кураш ишларини янги босқичга кўтариш, замон талаблари даражасида қайтадан кўриб чиқиш, чора-тадбирлар самарадорлигини оширишга қаратилгани билан алоҳида аҳамият касб этмоқда.\nФармонда 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида белгиланган вазифаларга мувофиқ одам савдосига қарши курашиш бўйича республика идоралараро комиссияси Одам савдосига ва мажбурий меҳнатга қарши курашиш миллий комиссияси этиб қайта ташкил қилиниши белгиланди. Тегишли тартибда Миллий комиссиянинг асосий вазифалари тасдиқланди. Фармонга мувофиқ, Миллий комиссия бир ой муддатда одам савдоси ва мажбурий меҳнатга қарши курашиш масалалари бўйича кичик комиссия тўғрисидаги низом, шунингдек, 2019-2020 йилларда одам савдоси ва мажбурий меҳнатга қарши курашиш соҳасида давлат органлари фаолияти самарадорлигини ошириш бўйича биринчи навбатдаги чора-тадбирлар режаси (“Йўл харитаси”)ни ишлаб чиқади ва тасдиқлайди.\nШунингдек, Одам савдоси ва мажбурий меҳнатга қарши курашиш бўйича миллий маърузачи институти таъсис этилиши ва унинг функциялари Миллий комиссия раиси зиммасига юклатилиши ҳам белгилаб қўйилди. Миллий маърузачининг асосий вазифалари тасдиқланди. Тегишли вазирлик ва идораларга ушбу фармон ижросини тўла таъминлаш бўйича топшириқлар берилди, вазифалари белгиланди.\nЭнг муҳими, бу йўналишда ҳаётга изчил татбиқ этилаётган қонуний ҳужжатларга назар ташлаб, ҳукуматимиз томонидан мамлакатимизда истиқомат қилаётган бирор бир инсон бу мудҳиш жиноятнинг қурбонига айланиб қолмаслиги учун жуда қатъий ва жиддий чоралар кўраётганлиги, барча саъй-ҳаракатлар комплекс равишда амалга оширилаётганини чуқур англаймиз. Бинобарин, бу саъй-ҳаракатларга нафақат ҳуқуқни муҳофаза қилувчи идоралар, балки барча турдаги ташкилот ва муассасалар, кенг жамоатчилик жалб этилган.\nЗеро, ҳар қандай жиноий иллатга қарши курашиш ҳар бир инсонда ўз тақдири ва ҳаётига бефарқ бўлмаслик, бу масалада доимо ҳушёр ва огоҳ бўлиш ҳиссини кучайтиришдан бошланади десак, адашмаймиз.


Ҳар қадамда ҳурмат-эҳтиром – Jurnalist\nҲар қадамда ҳурмат-эҳтиром\nR S2019-08-12T11:52:38+00:006 May, 2019|Умумий янгиликлар|\nТарихий хотира билан яшаш, кексаларни қадрлаш асл миллий қадриятларимиздан бири сифатида эътироф этилади. Ҳар йили мамлакатимизда 9 май — Хотира ва қадрлаш куни сифатида нишонланиши ҳам шундан далолат беради.\nБу санада ўтганлар ёдга олиниб, кекса авлод вакилларига меҳр-мурувват кўрсатилади. Уруш ва меҳнат фахрийлари ҳолидан хабар олиниб, уларга совға-саломлар, мукофотлар улашилади. Шу кунларда мамлакатимизнинг барча ҳудудларида 9 май — Хотира ва қадрлаш кунига бағишланган тадбир ва маросимлари ўтказилмоқда.\nАйниқса, Президентимизнинг “Иккинчи жаҳон уруши қатнашчиларини рағбатлантириш тўғрисида”ги Фармони фахрийларга бўлган чексиз ҳурмат-эътибор, кўрсатилаётган ғамхўрликдан яна бир далолатдир. Давлатимиз раҳбарининг фармонига мувофиқ бу йил ҳам кенг жамоатчилик вакиллари иштирокида уруш қатнашчилари ва меҳнат фронти фахрийларининг руҳи ва кайфиятини кўтарадиган байрам тадбирлари ташкил этилмоқда.\nХусусан, Ўзбекистон Журналистлари ижодий уюшмаси ҳамда Ўзбекистон ижодкорларни қўллаб-қувватлаш «Илҳом» жамоат фонди томонидан бир гуруҳ фахрий журналистлар учун байрам дастурхони ёзилиб, 40 нафар фахрий журналистга пул мукофотлари ва совғалар топширилди. Тадбирда ижодкор нуронийлар бугунги тинч-осойишта ҳамда фаровон ҳаётимизга шукроналар айтиб, давлатимиз раҳбари томонидан қалам аҳлига кўрсатилаётган эътибор учун миннатдорлик билдиришди. Байрам дастурхони атрофида дуога қўл очган отахону онахонлар юртимизга тинчлик-осойишталик, хонадонларимизга файз-барака, фарзандларимизга бахту иқбол тиладилар.\n—Уруш қатнашчиси ҳамда меҳнат фахрийси сифатида бизга кўрсатилаётган бундай ғамхўрликдан мамнунман. Ҳар йили ушбу байрам арафасида уюшмамиз бизни бир дастурхон атрофига тўплайди, — дейди фахрий журналист Георгий Любимов.— Бугунги тадбирда ўзим билан бирга ишлаган фахрийлар билан дийдорлашиб, гурунглашдик. Очиғи, бундай эъзоз-эътибордан кўнглимиз тоғдек кўтарилди. Кексаларини қадрлаган эл-юрт ҳеч қачон кам бўлмайди. Бундай тинч-тотув кунларга осонликча етиб келганимиз йўқ. Шунинг учун тинчликни қадрлаш катта-ю кичикнинг бурчидир. Яратганга шукр, гўзал замонда яшаяпмиз. Айниқса, ёшларимизнинг қўлга киритаётган ютуқларини кўриб, чин дилдан севинаман.\n— Ёшим тўқсон саккизда бўлса-да, ҳали бардамман. Мақола ёзишдан, ижоддан тўхтаганим йўқ,— дейди Фарида Усмонова.— Мен журналистларнинг ҳақ сўзни айтадиган кунлари келди деб айта оламан. Яъни сўнги уч йилда оммавий ахборот воситаларининг эркин ижод қилиши бўйича жуда кўп ишлар амалга оширилди. Буни, албатта эътироф этиш керак. Биз, фахрийларга кўрсатилган ғамхўрликдан жуда хурсандмиз. Байрам кунлари хонадонимиз ёшлар, шогирдларим билан тўлиб кетади. Йўқловчилар, ҳол сўровчилар кўп. Бундай эътиборни кўриб, журналистика касбини танлаганим, умрим зое кетмаганига шукр қиламан. Ҳар қадамда ғамхўрлик, ҳурмат-эътибор, иззат-икромни ҳис қилиб яшаяпмиз. Бугун нафақат уруш қатнашчилари, балки Ватанимиз озодлиги, мустақиллигимиз йўлида курашган барча юртдошларимиз, меҳнат фахрийлари ёдга олинмоқда. Зеро, уларнинг пок руҳларини шод этиш ҳам фарз, ҳам қарздир. Юртимиз янада гуллаб-яшнасин, тинчлигимизга кўз тегмасин.\n9 май – Хотира ва қадрлаш куни муносабати билан кекса авлод вакилларига кўрсатилаётган бу каби эътибор ва ғамхўрлик, ёшларнинг ҳурмат ва эҳтироми мамлакатимизда инсон манфаати, унинг шаъни ва қадр-қиммати ҳамма нарсадан устун эканини яна бир карра намоён этмоқда.\n«Миллий тилни йўқотмак, миллатнинг руҳини йўқотмакдур»\nДавлат тили қонунларда яшаши керак\n21 Oktabr, 2020\nОАВ, ижтимоий тармоқлар вакиллари ва блогерлар билан мулоқот\nБарча соҳа вакилларини қамраб олаётган лойиҳа\nOktabr 2020 (44)\nDekabr 2018 (41)


10.05.2018 19:12 0 2391\nБугун, 10 май куни соат 19:11 да Тошкентда яна зилзила кузатилди. Ҳозирча зилзила маркази, унинг магнитудаси қанча бўлгани ҳақида маълумотлар йўқ.\nШунингдек, ер қимирлаши Ўзбекистоннинг бошқа ҳудудларида ҳам содир бўлган ёки бўлмаганидан бехабармиз. Табиийки, талафотлар ва жабрланганлар тўғрисида маълумотлар ҳам йўқ.\nАйни пайтгача ФВВ Сейсмопрогностик мониторинг Республика маркази бу ҳақда хабар берганича йўқ.\nЭслатиб ўтамиз, Ўзбекистон ҳудудида сўнгги бор 9 май куни маҳаллий вақт билан 15:44да кучли ер қимирлаши кузатилган, унинг магнитудани 6.2 бални ташкил қилгани, Ўзбекистонда эса тахминан 3 балл атрофида бўлгани айтилган эди. Мазкур зилзила Тошкент, Наманган, Андижон, Фарғона, Гулистон, Жиззах, Самарқанд, Термиз ва Қаршида ҳам сезилган.\nРасмий маълумот сайтда эълон қилинади.


10:12, 01.09.2021 80532\nЕвропада 31 август, сешанба куни 2021 йилги ёзги трансфер ойнаси ёпилди. «Дарё» дедлайн кунининг сўнгги соатларида амалга оширилган трансферларини ушбу саҳифа орқали ёритиб борди.\n«Манчестер Юнайтед» Криштиану Роналду трансферини расман эълон қилди. «Ювентус» ҳам ҳужумчининг инглиз клуби билан шартнома имзоланганини тасдиқлади.\n36 ёшли португалиялик «қизил иблислар» билан икки йиллик шартнома имзолади. Шунингдек, битимга уни яна бир йилга узайтириш банди киритилган.\nАввалроқ «Манчестер Юнайтед» Роналду трансфери учун Турин клубига 15 миллион евро тўлаши ва бу сумма 5 йил ичида тўлаб бўлиниши ҳақида хабар берилганди. Бундан ташқари, 8 миллион евро миқдорида бонуслар ҳам кўзда тутилган.\n«Арсенал» Виллиан билан ўзаро келишув асосида шартномани бекор қилди. Бразилиялик футболчи «Коринтианс» клубига ўтади.\nТрой Дин 11 йиллик фаолиятидан сўнг «Уотфорд»ни тарк этди. У Чемпионшип вакили «Бирменгем» билан икки йиллик шартнома имзолади.\nМойзи Кин «Ювентус»га қайтди. Турин клуби Кинни 2023 йилгача ижарага олган. Кин икки йил олдин «Ювентус»дан «Эвертон»га ўтганди. Футболчи ўтган мавсумни «ПСЖ» сафида ижарада ўтказди.\n«ЦСКА» ярим ҳимоячиси Никола Влашич фаолиятини Англия чемпионатида давом эттиради. «Вест Ҳэм» 23 ёшли хорватиялик футболчи билан 5 йилга мўлжалланган шартнома имзолади.\n«Брайтон» «Хетафе» ярим ҳимоячиси Марк Кукурельяни ўз сафига қўшиб олганини эълон қилди. Инглиз клуби 23 ёшли испаниялик билан 5 йиллик шартнома имзолаган.\n«Аталанта» «АЗ Алкмар» ярим ҳимоячиси Тён Копмейнерсни сотиб олди. 23 ёшли Копмейнерс Нидерландия терма жамоаси аъзоси ҳисобланади.\n«Челси» Дэнни Дринкуотерни Чемпионшип вакилига ижарага бериб юборди. Ярим ҳимоячи «Рединг» сафида камида бир мавсум давомида ҳаракат қилади.\n«Реал» Эдуардо Камавингани ўз сафига қўшиб олди, деб ёзмоқда таниқли журналист ва инсайдер Фабрисио Романо. Романога кўра, «Ренн» ва «Реал» 18 ёшли футболчининг трансфери борасида келишувга эришган ва футболчи «қироллик клуби» билан шартномага ҳам имзо чеккан. Мадрид клуби ҳам ушбу трансферни расман эълон қилди. Томонлар 2027 йилгача шартнома имзолаган.\nМадридликлар франциялик ёш иқтидор эгаси учун 31 миллион евро сарфлагани айтилмоқда.\n«Вольфсбург» ва Хорватия терма жамоаси ҳимоячиси Марин Понграчич фаолиятини «Боруссия Д» клубида давом эттиради. «Арилар» 23 ёшли футболчини ижарага олган.\n«Лестер» ярим ҳимоячиси Деннис Прат фаолиятини Италия чемпионатида давом эттиради. 27 ёшли ярим ҳимоячи «Торино»га ижарага берилди. Шартномада футболчини сотиб олиш банди мавжуд.\nФото: «Лейпциг ФК»\n«Барселона» ярим ҳимоячиси Илайш Мориба «Лейпциг» футболчисига айланди. Немис клуби 18 ёшли футболчига 16 миллион евро ва қўшимча 6 миллион евро бонус тўлаган. Бундан ташқари, «Барселона» футболчининг кейинги сотувидан ҳам 10 фоиз улуш олади.\n«Арсенал» ярим ҳимоячиси Рис Нелсон фаолиятини Нидерландия чемпионатида давом эттиради. «Фейеноорд» 21 ёшли футболчини бир мавсумга ижарага олган.\n«Манчестер Юнайтед» Дэниэл Жеймсни «Лидс»га сотиб юборди. Уэльслик футболчи «Лидс» билан 2026 йилгача мўлжалланган шартнома имзолади.\n«Ювентус» ПСВ ярим ҳимоячиси Муҳаммад Иҳаттарен билан шартнома имзоланганини эълон қилди. Футболчи катта эҳтимол билан «Сампдория»га ижарага берилади.\nФото: «Атлетико М»\nАнтуан Гризманн «Атлетико М»га қайтди. Мадрид клуби уни «Барселона»дан бир йилга ижарага олди. «Атлетико М» Гризманн ижараси учун 10 миллион евро тўлайди. Футболчини сотиб олиш эса 40 миллион еврога тушади.\nСауль Нигес фаолиятини «Челси»да давом эттиради. Мадрид клуби футболчини «аристократлар»га ижарага берган. Саулнинг бир йиллик ижараси 4 миллион еврони ташкил қилади. Шунингдек, 35 миллион еврога сотиб олиш ҳуқуқи ҳам кўзда тутилган.\nХосе Саломон Рондон эркин агент сифатида «Эвертон» билан «2+1» кўринишида шартнома имзолади.\n«Арсенал» «Болонья»дан Такехиро Томиясуни сотиб олди. Трансфер суммаси 18 миллион еврога баҳоланмоқда.\n22 ёшли футболчи «канонирлар» билан узоқ муддатли шартнома имзолаган.\n«Арсенал» Эктор Бельеринни «Бетис»га ижарага берди. Ижара муддати бир йилга мўлжалланган.\n«Барселона» Эмерсон Роялни «Тоттенҳэм»га трансфер қилди. «Шпорлар» 22 ёшли бразилиялик футболчи учун «Барселона»га 25 миллион евро берган.\n«ПСЖ» «Спортинг» ҳимоячиси Нуну Мендешни сотиб олиш ҳуқуқи билан ижарага олди. Ижара муддати якунлангач, парижликлар Португалия жамоасига 40 миллион евро тўлайди ва Мендеш билан 5 йиллик шартнома имзолайди.\n«Тоттенҳэм» Серж Орье билан шартномани бекор қилди.\nПСВ «Бенфика» ҳужумчиси Карлос Винисиусни икки йилга ижарага олди.\n«Спортинг» «ПСЖ» ярим ҳимоячиси Пабло Сарабияни мавсум охиригача ижарага олди.\n«Лестер» «Лейпциг» ҳужумчиси Адемола Лукманни мавсум охирига қадар ижарага олди. Лукман ўтган мавсумни «Фулҳэм» сафида ижарада ўтказганди.\nКейта Бальде «Монако»ни тарк этиб, эркин агент сифатида «Кальяри» сафига қўшилди.\n«Барселона» «Севилья» ҳужумчиси Люк де Йонгни ўз сафига қўшиб олганини эълон қилди. Де Йонг 2022 йилнинг 30 июнига қадар каталон клубида ижарада бўлади.\n16:39, 29.09.2021 65844\n18:36, 03.10.2021 72479\n21:57, 02.10.2021 60973\n10:46 Бугун 199\n10:31 Бугун 4514\n10:17 Бугун 2353\n10:11 Бугун 7965\n20:37, 22.10.2021 113971\n14:18, 23.10.2021 60770\n22:36, 22.10.2021 57914\n22:15, 22.10.2021 56408


ЎзА - Таълим тизими тубдан янгиланади, жамиятда ўқитувчининг обрўси ошади\nТаълим тизими тубдан янгиланади, жамиятда ўқитувчининг обрўси ошади\n21.06.2018 20:30 Чоп этиш версияси\nЎзбекистон Республикаси Вазирлар Маҳкамасида Президентимиз Шавкат Мирзиёев томонидан халқ таълими тизимини тубдан ўзгартириш, уни замон талабларига мувофиқ такомиллаштириш борасида қўйилган вазифалар ижросига бағишланган видеоселектор йиғилиши бўлиб ўтди.\nЎзбекистон Республикаси Бош вазири А.Арипов бошқарган йиғилишда халқ таълими тизимидаги ўрганишлар натижалари таҳлил этилиб, Президентимиз соҳанинг ҳозирги аҳволидан умуман қониқмаётгани, тегишли топшириқлар берилганига қарамай сезиларли ўзгариш бўлмагани танқид остига олинди. Шунинг учун тизимнинг асосий раҳбарлари ўз лавозимларидан озод этилгани қайд этилди.\nТаълим тизими ходимларининг турли жамоат ишларида "дастёрга" айлантирилгани уларнинг иш сифатига салбий таъсир кўрсатди. Давлатимиз раҳбари томонидан мажбурий меҳнатни тақиқлаш бўйича тегишли ҳужжатлар қабул қилинганига қарамай, жойлардаги айрим мансабдор шахслар ҳамон бу “хумор”дан воз кеча олмаётгани аччиқ ҳақиқат.\nЙиғилишда эндиликда бундай ҳолатларга батамом чек қўйилиши, бу каби қилмишни содир этган шахслар жиноий жавобгарликкача бўлган жазога тортилиши мумкинлиги таъкидланди.\nЎқитувчиларнинг ишлаши учун зарур шароитларни таъминлаш ўз ҳолига ташлаб қўйилгани, етарли маблағ билан таъминланмагани уларнинг обрўси тушишига олиб келди. Бу эса яхши кадрлар, айниқса, эркак муаллимларнинг соҳани тарк этишига сабаб бўлди. Оқибатда таълим ва тарбиядаги олтин халқага путур етди.\nТаъкидланганидек, эндиликда ўқитувчиларни муносиб рағбатлантириш, маошини ошириш чоралари кўрилади. Аммо бу жараён бир кунда бўладиган иш эмас, босқичма-босқич амалга оширилади. Хусусан, ўқитувчиларнинг зарур шароитда ишлаши учун мактаблар инфратузилмаси яхшиланади, янги мактаблар бунёд этилади. Бу ўз навбатида, малакали кадрлар, айниқса, эркак ўқитувчиларни мактабга жалб этишга яна имкон бериши шубҳасиз.\nЎқитувчининг асосий вазифаси таълим бериш. Афсуски, ўтган давр мобайнида бу ҳаётий мантиққа путур етди. Шу пайтгача уларни жамоат ишларига мажбурий жалб этишдан ташқари, тез-тез мажлисларга чақириш, турли қоғозларни тўлдиришга мажбурлаш амалиёти ишлаб келди. Натижада, жафокаш ўқитувчининг ўз билим ва кўникмасини оширишга, замонавий таълим тизимида жорий этилган янгиликлардан хабардор бўлишга вақти бўлмади.\nБош вазир бундай ачинарли ҳолатга Халқ таълими вазирлигига тайинланган янги раҳбарлар чек қўйиши зарурлигини таъкидлади. Бу борада янги вазир Ш.Шерматовга зарур топшириқлар берилди.\nВидеоселекторда мактаблар бевосита Халқ таълими вазирлиги томонидан қўйилган вазифаларни бажариши, ҳокимлар ёки бошқа мансабдор шахслар таълим тизимига ўз ҳукмини ўтказишига йўл қўйилмаслиги, тизим ходимларини мажлисларга чақириш амалиётидан воз кечилиши қайд этилди.\nАйни пайтда мамлакатимиз мактабларида 6 миллион бола таълим олмоқда. Улар ҳар жиҳатдан билимли, етук бўлсагина орзуимиздаги келажакка эга бўламиз.\nЙиғилишда таъкидланганидек, таълим тизими инфраструктураси замон талабларига мувофиқ тубдан ўзгартирилади, таъбир жоиз бўлса, бутунлай янгиланади. Бу борада халқ таълими вазири Шерзод Шерматов, унинг ўринбосари вазифасини бажарувчилар – Сарвар Бобохўжаев, Алишер Умаров, Отабек Назировларга тегишли топшириқлар берилади.\nЭндиликда таълим тизимига ажратилаётган маблағларнинг тўғри, манзилли етиб бориши таъминланади. Энг муҳими, бу маблағлар Халқ таълими вазирлиги томонидан тақсимланади. Таълим тизимини, хусусан, Халқ таълими вазирлигини ҳар томонлама қўллаб-қувватлаш барча раҳбарларнинг муҳим вазифаларидан бирига айланади.\nЙиғилишда таълимдаги энг муҳим манба – дарсликлардаги муаммоларга ҳам эътибор қаратилди. Дарслик сифатли, тушунарли бўлиб, фан жозибасини очиб беришга хизмат қилса, бу асосий мақсадга эришишнинг бош омилидир.\nКейинги йилларда дарсликлар моҳияти эмас, унинг муаллифларига асосий эътибор қаратилган. Бунда бош мезон "фалончининг таниши ёзган дарслик" бўлиб ўлчангани ғоят ачинарлидир. Вазият шу даражага етдики, мутахассисларни қўя турайлик, ҳатто зукко мактаб ўқувчилари ҳам дарсликлардан хато топа бошлади.\nҚолаверса, дарсликларни 2-3 йилга бормай янгидан нашр этишга қанчадан-қанча маблағ сарфланган. Ҳолбуки, аниқ фанлар – математика, физика, кимё каби дарсликлардаги қонуниятлар ўзгармасдир. Уларни ҳар хил йўсинда талқин қилиб, қайта-қайта нашр этишдан мақсад аён. Бу албатта, муаллиф ва ноширлар манфаатига хизмат қилгани сир эмас.\nЙиғилишда халқаро стандартларга мос дарсликларни яратишга эътибор қаратилди. Бу борада зарур топшириқлар берилди.\nМамлакатимизда мактаблар инфратузилмасини замон талабларига мувофиқлаштириш ҳам муҳим масала бўлиб қолмоқда.\nТаъкидланганидек, аксарият мактаблар 2 ёки 3 қават қилиб қурилган. Ҳолбуки, уларни 4 ёки 5 қават қилиб қуришга ҳеч нарса монелик қилмайди. Аксинча, мактабда шарт-шароит яхшиланиши, фан кабинетлари ташкил этиш, кўпроқ ўқувчиларни қамраб олиш имконини беради. Бундай имкониятдан фойдаланмаслик эвазига кўплаб ҳудудларда болалар уч сменада ўқимоқда.\nЙиғилишда “Намунавий мактаб” лойиҳасида, аввало, мактаб биноларининг ўқувчилар учун ҳар томонлама қулай ва фойдали бўлишига эътибор қаратилиши зарурлиги айтилди.\nМактабларнинг ҳар томонлама ривожланиши учун ички имкониятлардан фойдаланиш ҳам мақсадга мувофиқ. Бу борада пойтахтимизнинг Сергели туманидаги мактаблардан биридаги ибратли тажриба тилга олинди. Гап шундаки, мактабда ўқувчилар боғи яратилган бўлиб, унда ҳар бир ўқувчининг ўз дарахти бор. Ўқувчи ўз дарахтининг ўсиши учун жон куйдиради, унга вақтида сув қуяди. Бу бола тарбиясида муҳим ўрин тутиб, унда табиатга меҳр уйғотиши билан бирга зиммасида масъулият ҳисси ошишига ёрдам беради. Боғлардан келадиган фойда эса мактаб, ўқувчилар манфаатига хизмат қилса, нур устига аъло нурдир.\nДавлатимиз раҳбари ўқитувчининг обрўсини ошириш борасида зарур топшириқлар берар экан, “Ўқитувчини ҳурмат қилмаганни мен ҳам ҳурмат қилмайман”, деб алоҳида таъкидлаган эди.\nДарҳақиқат, ўқитувчи жамиятдаги энг обрўли касб эгаси бўлиши шарт. Бунинг учун барча чоралар кўрилади. Зеро, жаҳондаги энг ривожланган давлатлардан ҳисобланган Япония, Сингапурда айнан шундай ёндашув туфайли улар жадал тараққий этган.\nЙиғилишда Бош вазир ўринбосарлари, вазирлик ва идоралар раҳбарлари ҳамда видеоконференцалоқа тизими орқали иштирок этган Қорақалпоғистон Республикаси Вазирлар Кенгаши раиси, вилоятлар ва Тошкент шаҳар ҳокимлари ва тегишли ташкилотлар масъул ходимларига кўрилган масалалар юзасидан зарур топшириқлар берилди.


Эволюцион замонавийлашув пойдевори\nНурсултан Назарбаев “Янги гуманитар таълим. Қозоқ тилидаги 100 янги дарслик” лойиҳаси доирасида нашр қилинган китобларнинг тақдимот маросимида иштирок этди\nТадбирда Давлат раҳбарига маънавий янгиланиш дастурини амалга ошириш доирасида таржима қилиниб, нашр этилган 18та дарслик таништирилди.\nЭлбоши “Келажакка йўлланма: маънавий янгиланиш” дастурий мақоласининг қозоғистонликлар томонидан кенг қўлловга эга бўлганини айтиб, унинг айрим йўналишлари бўйича бажарилган ишларнинг натижаларига тўхталди.\n– Барча минтақалар “Туғилган ер”, “Муқаддас жойларнинг харитаси” ҳамда “100 янги ном” лойиҳаларини қўллаб-қувватламоқда. Бир йил ичида меценатлар маблағи ҳисобидан ижтимоий инфратузилмаларни ривожлантиришга ўнлаб миллиард тенге ажратилди. 700дан зиёд маданий ёдгорликлар таъмирланиб, аслига келтирилди. Юзлаб илмий экспедициялар уюштирилди, – деди Президент.\nНурсултан Назарбаев қозоқ тилининг янги алифбосини муҳокама этиш жараёни муштарак жамиятимиз мустаҳкамлигини намойиш этадиган тарихий қадамга айланганини таъкидлаб ўтди.\nДавлат раҳбари маънавий янгиланиш доирасидаги ишларнинг аҳамиятига тўхталиб, “100 янги дарслик” лойиҳасининг ёш авлодга таълим бериш ишидаги роли улкан эканини айтди.\n– Ёшларимиз олий илмий андазаларга мувофиқ таълим олиши керак. Шунинг учун биз 800та китобдан иборат энг яхши дарсликларнинг салмоқли рўйхатини тайёрладик. Миллий таржима бюроси ташкил этилиб, ишга киришди. Биз бугун дастлабки 18та китобнинг тақдимот маросимига йиғилиб турибмиз, – деди Элбоши.\nДавлат раҳбари тавсия қилинаётган китоблар қозоқ тилига асл нусхадан таржима қилинганини айтди.\nЭлбоши бугунги тадбир маънавий янгиланиш дастурининг янги босқичини бошлаб беришини таъкидлади.\n– Илмий тафаккур – замонавий миллат рақобатбардош бўлишининг бош шартидир. Янги дарсликлар билимнинг чинакам энциклопедияси бўлиб саналади. Бугунги кунда ўқув услубигина эмас, шунингдек, унинг мазмуни ҳам аҳамиятли. Шунга кўра, “Маънавий янгиланиш” дастури беш йилга мўлжалланган умуммиллий таълим ишини амалга оширишга имкон беради, – деди Давлат раҳбари.\nЭлбоши учтиллилик қоидасини сақлаш муҳимлигига тўхталиб, жорий йилда бир қанча чет эл дарсликларини рус тилига ҳам таржима қилиш масаласини кўриб чиқишни топширди.\nУчрашув якунида Нурсултан Назарбаев Қозоғистон Ҳукумати ва Миллий таржима бюросига қатор аниқ топшириқлар берди.\nAkorda kz. материаллари асосида, 2018-04-14, 13:44 155


Нарзулло Обломуродов: "Самарқандда тоза ичимлик суви бўйича муаммолар кўп"\nКуни кеча Ўзбекистон Экологик партиясидан Ўзбекистон Республикаси президентлигига номзод Нарзулло Обломуродов Самарқандда сайловчилар билан учрашди. Бу ерда номзод сайловчиларни ўз дастури билан таништирди.\nНарзулло Обломуродов ўз сўзида бир қатор экологик муаммоларга тўхталиб ўтди. Хусусан, Ўзбекистонда, айниқса, Самарқандда тоза ичимлик суви бўйича муаммолар кўп эканлигини айтиб ўтди. Шунингдек, чиқиндилар тўғрисидаги қонун бугунги кун ва талабларга жавоб бермаслигини, чиқиндилар билан боғлиқ масалаларни тубдан янги босқичга олиб чиқиш зарурлигини таъкидлади. Ўзбекистон бугунги кунда БМТ ва Жаҳон Банки таҳлили бўйича дунёдаги ичимлик суви мураккаб жойлашган 10 та давлат орасига кириши қўшимча қилди.\n"Сувга бўлган муносабатни тубдан ўзгартиришимиз, янги дастурни амалга тадбиқ этишимиз керак. Ариқларда чиқинди тўпланиши, жумракларнинг очиқ қолиши, ичимлик сувини беҳуда исроф қилишимиз охири яхшиликка олиб келмайди. Биз сув таъминоти бўйича катта муҳим дастурни қабул қиламиз", — деди Нарзулла Обломуродов.\nЙиғилишда номзод яшил ҳудудларни кенггайтириш бўйича муҳим ташаббусларни амалга оширилишини айтиб ўтди. Мавжуд яшил ҳудудларни сақлаш борасида ҳам амалий ишлар жадаллатирилиши маълум қилинди.\n"Глобал иқлим ўзгариши бўйича мамлакатда иссиқхона газлари заҳирасини қисқартириш бўйича ҳаракатлар режасини ишлаб чиқиш ва амалга ошириш бугунги куннинг энг долзарб вазифаларидан", — деди Экологик партия лидери.\nНазрулло Обломуродовнинг қуйидаги фикрларини сайловчилар ижобий қарши олди: "Аҳолига қулайлик яратиш мақсадида электон ҳукумат тизими янада кенг жорий этилади. Давлат хизматларини кўрсатиш самарадорлиги оширилади. Бу ишлар пандемия даврида пайдо бўлган узун навбатларни олдини олади. Мамлакатимизда ҳозирги кунда 3 миллион автомобиль бор. Улардан эса чексиз заҳарли моддалар атмосферага чиқади. Буларни олдини олиш мақсадида кундалик ҳаётимизда табиатга бўлган муносабатимизни ўзгартиришмиз керак. Энг катта хатомиз шундан иборатки, биз кимдир қилиб бериши керак, деб яшаймиз. Аслида, ўзимиз ҳаракат қилишимиз керак. Биз экология, аҳоли саломатлиги йўлида одамларнинг фикрларини ўзгартиришга уринамиз".\nНарзулло Обломуродов Самарқандлик сайловчилар билан учрашувда Мўйноқ тақдири ҳақида ҳам гапирди. У Мўйноқда қилинаётган ижобий ишларни янада жадаллаштириб ҳудуд фаровонлиги таъминланишини айтиб ўтди. Мўйноққа, Оролга борган барча инсонларнинг фикри бутунлай ўзгаришини қўшимча қилди.\nКиритилди: 20:35 26.09.2021. Ўқилди: 980 марта. Фикрлар сони: 0 та.


01 апрел 2020, Тошкент вақти: 12:48\nҚирғизистон парламентининг 17 январ куни ўтказилган ёпиқ йиғилишида депутатлар Боткен вилоятидаги “Чарбақ” чегара заставаси ва Ўзбекистоннинг Сўх анклавида юзага келган вазиятни муҳокама қилдилар. Депутатлар Қирғизистон парламентининг бу хусусдаги қарорини асос сифатида қабул қилиб, кўриб чиқишни бошлади.\n15 банддан иборат бўлган бу қарорда, икки давлат ўртасидаги чегараларда делимитация ва демаркация ишларини фаоллаштириш, анклав периметлари бўйича инженер-тўсиқ қурилмалари ўрнатиш масаласини ҳал қилиш, хорижий фуқароларнинг Қирғизистон фуқаролари мулкига етказган зарарини ундириш каби масалалар кўриб чиқилиши белгиланган.\nҚирғизистон парламенти бу масала бўйича 19 январ куни қарор қабул қилади.\nҚирғизистон парламенти ўзбек-қирғиз чегарасида юзага келган можарони кун тартибига қўйиб¸ Сўхдаги вазият қирғиз нашрлари диққат-марказида қолаëтган бўлса, айни пайтда бу ҳақда Ўзбекистон парламенти ҳам, мамлакат оммай ахборот воситалари ҳам лом-мим демаëтир.\nАйни пайтда, Ўзбекистон Сўх воқеасида моддий зиён кўрган қирғизистонликларга 56 минг доллар товон пули тўлаб берди.\nҚирғизистон ҳукуматининг Боткендаги ваколатхонаси тарқатган хабарда айтилишича, товон пули сўхликлар томонидан пачоқланган қирғизистонликларга тегишли 12 та автомашина учун тўланган. Товон пули ҳар бир машина эгасига топширилган. Шундан сўнг ўзбек ва қирғиз расмийлари товон пули тўлангани тўғрисидаги протоколни имзолаган.\nЎзбекистоннинг яна Қирғизистон электр тармоғи ва аҳоли уй-жойларига келтирилган зиён учун яна тахминан 8000 долларлик зарарни қоплаши айтилмоқда.\nСўх жанжали оқибатида зарар кўргани айтилаётган қирғизистонликларга тўланадиган товон пули маҳаллий аҳоли ва тадбиркорлардан йиғилаётгани ҳақида Озодлик хабар берган эди.\nАйни пайтда жабр кўрган ўзбекистонликлар учун Қирғизистон томони қандай товон тўлаши ҳақида ҳеч қандай хабар йўқ. 5 январдаги Сўх жанжалида беш нафар ўзбекистонлик қирғизистонлик чегарачилар отган ўқдан яраланган эди. Улардан бири, биқинидан ўқ еган Шакар Абдуфаттоевнинг комадан чиққани, бироқ аҳволи ҳануз оғир эканлиги айтилади.\nСўх жанжалидан сўнг Қирғизистон томони чегарага тиканли симлар тортишни бошлади. Қирғизистоннинг Боткен вилояти расмийси Абдиназар Эргешов пайшанба куни Озодлик радиосининг қирғиз хизмати мухбири билан суҳбат чоғида ишчилар Сўх билан Боткен ўртасидаги 136 километрлик чегаранинг 10 километрлик қисмига тиканли сим тортила бошлаганини маълум қилди.\n17 январ куни Қирғизистон томони Ўш шаҳридан Ўзбекистонга ўтадиган “Дўстлик” чегара ўтказув пунктини ёпиб қўйди. АКИпресс ахборот агентлигининг хабар беришича, Қирғизистон Ички ишлар вазири Шамил Атаханов бу ҳолатга изоҳ берар экан, бу ҳаракатнинг “ўзбек томонининг Қирғизистонга ўтадиган етти йўлни ёпиб қўйганига жавоб” эканлигини айтган.


Ўзбекистонда 13 май куни кутилаётган об-ҳаво маълумоти эълон қилинди - Zamin.uz\n13:30 / 12.05.2021\n«Ўзгидромет» 13 май, пайшанба куни кузатиладиган об-ҳаво маълумотини тақдим этди. Унга кўра Тошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 метр/секунд тезликда эсади. Ҳарорат кечаси 14-16 даража, кундузи 28-30 даража бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 15-20 даража, кундузи 33-38 даража бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 15-20 даража, кундузи 30-35 даража бўлади.\nТошкент, Самарқанд, Жиззах, Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 13-18 даража, кундузи 25-30 даража бўлади.\nАндижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 12-17 даража, кундузи 23-28 даража бўлади.\nРеспубликанинг тоғли ҳудудларида ҳаво ўзгариб туради, баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 7-12 даража, кундузи 17-22 даража бўлади. “Замин” янгиликларини “Youtube”да кузатиб боринг\n19-06-2021, 12:12, Спорт\nЯнгиликлар » Жамият » Ўзбекистонда 13 май куни кутилаётган об-ҳаво маълумоти эълон қилинди


Йиғматилла Йўлдошев “Aрк Булоқ” божхона постининг собиқ раҳбарининг уйида тинтув ўтказилганда 311 минг доллар нақд пул топилгани, у жиноий фаолиятдан олинган даромадлардан фойдаланиб, “Tashkent City” да иккита уй сотиб олганини маълум қилди.\nТОШКЕНТ, 8 ноя — Sputnik. Ўзбекистон бош прокурори Ниғматилла Йўлдошев сўнгги икки йил ичида республикада ҳуқуқни муҳофаза қилиш идораларининг 318 ходими жиноий жавобгарликка тортилганини маълум қилди.\nТаъкидланишича, “Арк булоқ” божхона пости бошлиғи Ж. бошчилигидаги бир гуруҳ божхона ходимлари пора эвазига турли субъектлар томонидан импорт қилинган товарлар қийматини пасайтириб кўрсатиб, давлат манфаатларига қарийб 9 миллиард сўм зарар етказган.\nТергов жараёнида Ж.нинг уйида ўтказилган тинтувда пора сифатида олинган 311 минг доллар нақд пуллар топилган.\nБундан ташқари, жиноий йўл билан топилган пуллар эвазига Бўстонлиқ туманида 8 сотихли дала ҳовли қурганлиги, “Tashkent City” мажмуасидан 2 та хонадон ва 1 та нотурар жой ҳамда “Captiva” автомашинасини сотиб олганлиги аниқланган.\nБош прокурор ҳозирда Ж. ва унинг шериклари суд олдида жавоб бераётганини қўшимча қилди.


Анчелотти собиқ шогирдини «Реал»га чақирмоқчи\n«Эвертон» ҳужумчиси Ришарлисон янги мавсумни Ла Лигада бошлаши мумкин.\nFootball Insider’нинг ёзишича, Карло Анчелотти ортидан Ришарлисон ҳам Мадридга йўл олиши мумкин. Италиялик мутахассис бразилиялик футболчини ўз жамоасида кўрмоқчи. Анчелотти «Реал»га таклиф этмоқчи бўлган ўйинчилар рўйхатига «Эвертон»даги собиқ шогирдини ҳам киритган.\nҚайд этилишича, Ришарлисоннинг ўзи ҳам топ-клуб сафига ўтишни истамоқда. Унинг ливерпулликлар билан амалдаги шартномаси 2024 йилга қадар имзоланган.\nАввалроқ, «Эвертон» Ришарлисон бўйича «Барселона»нинг таклифини рад этгани ҳақида хабар берилганди. Куман январь ойида уни ўз жамоасида кўришни истаганди.\nМаълумот учун, бразилиялик 24 ёшли ҳужумчи якунланган мавсумда жами 40 ўйинда майдонга тушиб 13та гол ва 3та ассистни амалга оширган.